**5.2.2021**

*Povsod je govora o predračunu (enem), tudi prijavni obrazec omogoča samo eno prilogo pod rubriko popis del in predračun.*

*Saj ni problem, če je znotraj ene prijave več predračunov za raznovrstna dela? V našem primeru imamo namreč za sklop 1 pri enem spomeniku štiri predračune. Eden za streho, drugi za okna, tretji za zemeljska dela (drenažo) in še eden za kamniti portal. Gre za tako raznovrstna dela, da jih pač ne more izvesti isti izvajalec. Tehnično mi ni problem vse štiri ponudbe spraviti v en pdf, preverjam samo, če s tem ni kaj narobe.*

**Ne ni problem, lahko jih je več. Spravite jih v en dokument.**

*Koliko procentualno točk vlogi prinese celovita obnova spomenika?*

**10 %.**

*V razpisu piše: DDV se šteje kot upravičen strošek v primeru, da prijavitelj ni zavezanec za DDV.*

*Zanima me, kaj to v mojem primeru pomeni. Sem fizična oseba in nisem zavezanec za DDV.*

*Ali zgornje pomeni, da kot upravičen strošek lahko uveljavljam znesek DDV-ja, ki je na predračunu izvajalca?*

**DA. Lahko uveljavljate tudi DDV.**

*Ali se izplačilo morebitne odobrene subvencije zmanjša za akontacijo dohodnine in drugih dohodkov (25%).*

**NE. Dohodnina se skladno z 20. členom Zakona o dohodnini ne plača od subvencij, ki se v skladu s posebnimi predpisi izplačujejo iz proračuna za določene namene.**

*Konkreten - izmišljen primer:*

*Predračuna znaša 20.000€ + DDV (22%) – torej skupaj 24.400 €*

*Na ta način lahko zaprosim za subvencijo v maksimalni višini 10.000 ali 12.200€?*

**Če se prijavljate na sklop 1, lahko zaprosite za nepovratna sredstva v višini 12.200 EUR. Svetujem vam, da si preberete tudi razpisne kriterije in merila.**

*Če mi je subvencija odobrena – ali moram od tega potem plačati še akontacijo dohodnine v višini 25% (3.050€) in dobim izplačano 9.150€*

**NE. Dohodnina se skladno z 20. členom Zakona o dohodnini ne plača od subvencij, ki se v skladu s posebnimi predpisi izplačujejo iz proračuna za določene namene.**

*Zanima me še glede strelovoda: v mojem primeru bom zaprosil za sredstva iz sklopa I – za menjavo strehe na zelo velikem kozolcu. Menjava strehe spada med vzdrževalna dela. Ali neupravičeni stroški, ki so navedeni pod »Rekonstrukcijo« veljajo tudi za vzdrževalna dela?*

**DA.**

*Ali torej stroškov postavitve strelovoda ne smem uveljavljati? Kot rečeno, gre za visok objekt bolj na samem, relativno izpostavljen in tudi trenutno je na kozolcu strelovod starejšega datuma. Na kmetiji pa je v preteklosti že bil udar strele (v skedenj).*

**Stroški strelovoda žal niso upravičeni stroški.**

*Pri pridobivanju predračunov izvajalci za delo in material zaračunajo 22% DDV, ker ne gre za stanovanjski objekt.*

*Če bi šlo za stanovanjski objekt, bi bila stopnja DDV 9,5%. Kar se pri tako velikih zneskih seveda pozna. Na spodnjem naslovu pa sem našel tekst, da se pri izvajanju investicij v obnovo nepremične kulturne dediščine DDV zniža na 9,5%*

[*EIPF+MK Kulturna dediščina (končno poročilo 09.XI.2018) (gov.si)*](https://www.gov.si/assets/ministrstva/MK/DEDISCINA/NEPREMICNA/EIPF%2BMK-Kulturna-dediscina-koncno-porocilo-09.XI.2018.pdf)

**

*Prosim za potrditev, če to drži in je lahko na predračunu stopnja DDV 9,5%.*

**Žal ne. To ne drži. Ministrstvo za kulturo si sicer prizadeva za uveljavljanje znižane stopnje DDV za kulturne spomenike, vendar zaenkrat temu ni tako.**

**V Zakonu o davku na dodano vrednost so omogočeni le nižji stroški konservatorsko-restavratorskih del, ki jih izvaja Zavod za varstvo kulturne dediščine Slovenije, in to na račun oprostitve DDV za tovrstne storitve (ZVKDS v okviru javne službe izvaja le najzahtevnejše konservatorsko-restavratorske posege). Po zakonu velja za gradnjo, obnovo in popravila vseh stanovanj ter stanovanjskih in drugih objektov, namenjenih za trajno bivanje, znižana, 9,5 % stopnja DDV. Da je objekt razglašen za kulturni spomenik, pa ne prinaša nobenih ugodnosti, saj je obnova kulturnih spomenikov, ki niso namenjeni za trajno bivanje, obdavčena z 22 % DDV.**

*Spodnje rubrike ne razumem najbolje: pod odhodke skupaj verjetno vpišem celotno vrednost projekta? Kaj pa prihodki  - skupna vsota virov investiranja? Npr. če polovico financiram sam, polovico pa  MK, potem pod prihodke vpišem ta celotni znesek (ki je torej enak odhodkom oz. celotni vrednoti projekta? In sta na ta način zneska v obeh spodnjih poljih enaka?*

**V vašem primeru so prihodki enaki odhodkom (=Vrednost investicije). Ta postavka mora biti zato, da se prikaže, da ni finančnih virov več, kot je vrednost investicije.**

*Ali je v vsakem primeru potrebno dati prilogo vpis (spremembe) lastništva v zemljiško knjigo? Sem edini lastnik kozolca. Moram za to iti na zemljiško knjigo?*

**Dokazilo o lastništvu: posebnega dokazila ni potrebno pripenjati,če so podatki o lastništvu v prijavnem obrazcu identični s podatki v zemljiški knjigi. Prijavitelj v prijavnem obrazcu že navede podatke o lastništvu nepremičnine. Če pa sprememba lastništva še ni vpisana v zemljiško knjigo, potem mora lastnik predložiti upravno overjeno kopijo pravnega posla (npr. kupoprodajno pogodbo).**

**Torej – če ste kot lastnik vpisan v ZK, vam ni potrebno ničesar pripenjati.**

*Nas zanima dopustna velikost  datoteke priloge teh grafik. Je možno priložiti kaj več kot 2MB?*

**Gradbeno dovoljenje/grafični prikaz je lahko »velika datoteka« (več kot 2 MB).**

**Kjer je omejitev, je v namigu napisano »Do 2 MB«, kjer to ne piše, je lahko večja.**

*V torek, 9. 2. 2021 bom osebno dostavil na MK prijavo Občine X na razpis za sofinanciranje obnove kulturne dediščine.*

*Prosim vas za podatek, katero uro je to možno?*

**Vlogo lahko osebno dostavite v glavno pisarno od 9.00 do 15.00 ure.**

*Prijavljali bomo večstanovanjsko hišo. Ali lahko overjenim kupoprodajnim pogodbam, ki so kot dokaz lastništva, lahko priložimo še elaborat, ki je vložen na GURSu od leta 2017 in je podpisan od vseh lastnikov, tam so namreč kvadrature bolj natančne in  tudi po njih nam obračunava upravnik vse stroške, deleže  in vplačila v rezervni sklad?*

**Upravniku predočite, da mora spoštovati sprejeti sklep etažnih lastnikov glede prijave na razpis.**

**Glede dokazila o lastništvu: posebnega dokazila ni potrebno pripenjati,če so podatki o lastništvu v prijavnem obrazcu identični s podatki v zemljiški knjigi. Če pa sprememba lastništva še ni vpisana v zemljiško knjigo, potem mora lastnik predložiti upravno overjeno kopijo pravnega posla (npr. kupoprodajno pogodbo).**

**Torej – če ste kot lastniki vpisani v ZK, vam za dokazilo o lastništvu ni potrebno ničesar pripenjati.**

*Po pregledu odgovor na zastavljena vprašanja sem zasledila, da obstaja WORD-ov obrazec za pomoč pri izpolnjevanju elektronske prijave. Vljudno naprošamo za posredovanje WORD-ovega obrazca za pomoč pri pripravi izpolnjevanja elektronskega obrazca, saj je trenutno dostop do portala*[*http://ejr.ekultura.gov.si/ejr-web*](http://ejr.ekultura.gov.si/ejr-web)*onemogočen oz prihaja do motenj.*

**Zgolj v pomoč vam pošiljam prijavni obrazec v WORD. Prijava mora biti v vnesena v e-obrazec aplikacije eJR, sicer bo zavržena.**

*Vpisi so  bili samo v ročno pisano zemljiško knjigo, niso pa še v elektronski.*

**Ja, potem pa je nujno, da ta izpis pripnete k prijavnemu obrazcu.**

*Včeraj sem oddala vlogo na razpis za obnovo nepremičnih kulturnih spomenikov (št. vloge X). Ko sem vlogo že oddala, sem opazila, da mi je ušla priponka grafični prikaz predvidenih posegov. Pri opcijah, kjer je potrebno gradbeno dovoljenje, se mi namreč ni odprla posebna opcija grafični prikaz. Sklepam, da je potrebno popis del oz. predračun in grafični prikaz združiti v en dokument. Vlogo sem včeraj dala na pošto. Če prav razumem, navodila, lahko danes to še vedno popravim in vlogo še enkrat oddam. Se prejšnja avtomatično zavrže, ali je z naše strani potrebno še kakšno pojasnilo?*

**Če bo prijavitelj za isti spomenik oddal več elektronskih vlog oz. poslal več tiskanih vlog, bo obravnavana le tista vloga (oziroma njena sprememba ali dopolnitev), ki bo pravočasno oddana zadnja, ostale vloge bodo zavržene kot vloge, ki jih je vložila neupravičena oseba.**

**Ne razumem pa, česa niste uspeli pripeti. Če ste pripeli gradbeno dovoljenje, potem grafičnega prikaza ni potrebno pripenjati.**

*Na Vas se obračam še z enim vprašanjem in sicer glede omejitve števila znakov oz besed pri naslednjih poglavjih: - ops projekta*

*- opis ogroženosti spomenika zaradi človeških ali drugih zunanjih vplivov*

*- opis projekta za ohranitev avtentičnih materialov, tehnologij, znanj in veščin*

*- opis pomembnosti projekta v širšem prostoru*

*- pričakovani prispevek projekta za doseganje z razpisom zasledovanih ciljev*

*Nekje sem zasledila opombo, da je vnos omejen na 2.000 znakov. Ali to velja za vse opise ali samo za določene opise?*

**Za vse opise velja, da je omejitev 2000 znakov. Med znake se štejejo tudi »skriti« znaki, ki pridejo z oblikovanjem. Če kopirate iz nekih svojih oblikovanih besedil, je najbolje najprej skopirati v beležnico, da se počisti vso oblikovanje in potem golo besedilo skopirati v ustrezno polje. 2000 znakov je nekoliko manj kot pol strani golega besedila in to mora zadoščati za pojasnitev in posredovanje bistva.**

*Je potrebno v vlogo vnašati zneske po stalnih ali tekočih cenah? Na predračunu je namreč znesek v stalnih cenah, v DIIP-u pa v virih finanicranja v tekočih cenah, tako da je odstopanje. Kaj je potem potrebno vnesti v vlogo?*

**V vlogo vnesite zneske iz predračuna.**

*Zanima nas, ali je lahko izvajalec potrebne sanacije objekta (sanacija zunanjega ometa ter sanacija stavbnega pohištva - okna, vrata spomeniško zaščitene stavbe )  podjetje iz EU (npr. Avstrija, Nemčija, Poljska)?*

*V razpisu to namreč izrecno ni navedeno, piše le, da moramo imeti ob prijavi 1 ponudbo, v primeru izbora pa 3 ponudnike za potrjena dela.*

*V izogib morebitnim kasnejšim težavam vam bom za odgovor zelo hvaležna. Pristojni ZVKD meni, da je to vseeno, pomembno je, da se upoštevajo smernice in pogoji iz kulturnovarstvenega soglasja. Upamo, da je temu tako, saj bomo le tako lahko izbrali ustreznega izvajalca.*

*Vnaprej hvala za pravočasni odgovor.*

**DA. Izvajalec je lahko podjetje iz EU.**

*Občina X ima namreč pripravljen projekt rekonstrukcije kozolca na objektu Y ki ga bomo obnovili in v njem naredili interpretacijski center.*

*Objekt je zavarovan kulturni spomenik.  Imamo pa tudi že pridobljeno gradbeno dovoljenje, vsa soglasja s strani ZVKDS. Je na poplavnem območju, zato ga moramo glede na zahteve UE dvigniti.*

*Vem, da celotni projekt verjetno ne sodi v sofinanciranje, ampak verjetno pa mogoče le osnovni del obnove (nova kritina, menjava posameznih nosilnih stebrov, dvig kozolca zaradi poplavne ogroženosti).*

*Kaj menite vi, ali je projekt primeren za prijavo?*

**Iz grobega opisa je mogoče razbrati, da bo projekt rekonstrukcije obnovljen tudi z gradbenimi deli, ki jih uvrščamo med vzdrževalna dela, zato ni razloga, da ta dela ne bi bila po razpisu upravičena do sofinanciranja. Zaradi zagotavljanja preglednosti del, ki jih bo ministrstvo sofinanciralo, pa naj bo iz  prijave jasno razvidno, za katera dela gre. Skladno s 6. točko 8. poglavja Besedila razpisa: mora prijavitelj predložiti poenostavljeno projektno dokumentacijo v obliki grafičnega prikaza predlaganih posegov (načrt oz. skica, iz katere je razvidno, na katerih delih objekta bodo predvideni posegi izvedeni). Poenostavljena projektna dokumentacija naj vsebuje izključno tiste posege, ki se štejejo za upravičen strošek po tem razpisu. Prav tako naj bo narejen tudi popis gradbeno obrtniških izključno za dela, ki se štejejo za upravičen strošek.**

*V prijavnem obrazcu je na koncu kontrolnega seznama za preverjanje popolnosti vloge navedeno tudi sledeče:*

*Parafiran vzorec pogodbe: Ali se ta dokument parafira na vsaki strani ali zgolj zadnji strani? Če da – ali ga natisnemo in priložimo v spletno aplikacijo?*

*Preveritev razglasitve. Kateri dokument je tu mišljen?*

**Ne. Parafirati pogodbo ni potrebno, potrebno jo je pogledati in v izjavi samo potrditi pregled in strinjanje s pogodbenimi določili. Pri preveritvi razglasitve vam je potrebno le pri sebi še enkrat preveriti, ali ima objekt, ki ga prijavljate, status spomenika. Da ne bi prijavljali objekta, ki ni predmet tega razpisa. Nobenih dokazil tu ni potrebno pripenjati.**

*Prosim za pomoč pri prijavi na razpis JPR2-SVP-2021-22, in sicer kaj naj izpolnim pri koraku št. 3 (Podatki o spomeniku), kjer piše lastništvo ali solastništvo nepremičnine in nato Prijavitelj je lastnik oz. solastnik nepremičnine. Mi smo namreč upravitelj stavbe, katero prijavljamo na razpis. Najprej izpolnim, da nisem solastnik nato pa izpolnim podatke naključnega etažnega lastnika? Nikjer namreč ne vidim opcije prijave s strani upravitelja.*

**Tako je. Potem pa priložite še soglasje lastnikov skladno z določili Stvarnopravnega zakonika oz. Stanovanjskega zakona.**

*Drugo vprašanje se nanaša na prijavno elektronsko pošto, in sicer se s službenim elektronskim naslovom enostavno nisem uspel prijaviti (ni poslalo potrditvenega sporočila), medtem ko mi je z zasebnim to takoj uspelo. Lahko v sami prijavi spremenim osebni elektronski naslov v službenega ali ne, ker sem se že prijavil z osebnim mailom in se morata ujemati. Hvala.*

**V vlogi lahko navedete službeni naslov, čeprav ste z zasebnim vstopili v aplikacijo.**

*Jaz bi samo izpolnil prijavo, da s tem časovno razbremenim zastopnika pravne osebe, podpisal bi on.  Torej me pooblasti za izpolnitev in oddajo. Torej moram jaz pridobiti sms pass in izpolniti spletni obrazec, ga natisniti, podpiše in žigosa ga zastopnik. Ali obstaja obrazec takega pooblastila?*

**Lahko se registrirate v eJR z uporabniškim imenom in geslom, ne potrebujete  kvalificiranega digitalnega potrdila ali smsPASS. Če se torej registrirate z uporabniškim imenom in geslom, potem morate na koncu vlogo natisniti, g. župnik jo fizično podpiše, potem pa to vlogo fizično pošljete po pošti na način in v roku opredeljenem v  besedilu javnega razpisa.**

**Drugi način je, da vlogo tudi podpišete elektronsko. V tem primeru pa potrebujete  kvalificirano digitalno potrdilo ali smsPASS, in pooblastilo g. župnika za vse - izpolnitev, oddajo in podpis (v tem primeru vam tudi ni potrebno vloge natisniti in oddati fizično).**

*Kakšna je razlika med datumom 30.10.2021 in 30.10.2022 v prijavi na razpis, kakšne posledice ima če se odločiš za enega ali za drugega.*

**Če boste projekt zaključili v 2021, morate zadnji zahtevek za izplačilo (račune) posredovati ministrstvu do 30.10.2021. Če pa nameravate projekt zaključiti v 2022, pa je skrajni rak za dostavo računov 30.10.2022.**

*1.  Ali Konservatorsko restavratorska dela na stavbnem pohištvu spomenikov (okna, vhodna vrata, notranja vrata in podboji...), ki po Katalogu konservatorsko-restavratorskih  del na nepremični in stavbni dediščini spadajo v poglavje Gradbeno-obrtniška dela, spadajo med upravičene stroške, ki so predmet javnega razpisa JPR2-SVP-2021-22?*

**Poglavje Gradbeno-obrtniška dela po omenjenem Katalogu ZVKDS ne sodi v razpisni sklop 2, temveč v sklop 1.**

*2.  V kateri sklop (1 ali 2) spadajo Konservatorsko restavratorska dela na stavbnem pohištvu spomenikov (okna, vhodna vrata, notranja vrata in podboji...), ki po Katalogu konservatorsko-restavratorskih  del na nepremični in stavbni dediščini spadajo v poglavje Gradbeno-obrtniška dela?*

**Sklop 1.**

*3.  Ali so Konservatorsko restavratorska dela na stavbnem pohištvu spomenikov (okna, vhodna vrata, notranja vrata in podboji...), ki po Katalogu konservatorsko-restavratorskih  del na nepremični in stavbni dediščini spadajo v poglavje Gradbeno-obrtniška dela, upravičena do kandidature v sklopu 1.?*

**DA**

*V prijavnem obrazcu so predvideni podatki o sofinancerju, ali je Ministrstvo za kulturo sofinancer (v primeru izbora na razpisu?).*

**Ne. Poglejte besedilo v namigu »?«. Pod »sofinancerja« se vpišejo morebitna sredstva drugih, ki bodo poleg MK in prijavitelja sofinancirali projekt.**

*Ali je ob prijavi na razpis nujno izpolniti vzorec pogodbe?*

**Ne. Vzorec pogodbe samo potrdite v sekciji »Izjave«.**

*Prijaviteljica X se je prijavila na razpis za sanacijo fasadnih elementov tako imenovanega objekta Y. Zahtevano razpisno dokumentacijo (dokazila, slike, mnenje ZVKD) smo priložili na elektronskem prijavnem obrazcu. Podpis obrazca nismo opravili elektronsko, temveč smo izbrali »ročni način«, kar pomeni, da smo natisnili obrazec, ga podpisali, popečatili in ga bomo poslali po pošti.*

*Vprašanje: domnevam, da slike in druga potrdila, ki so že bila naložena na spletni obrazec, v »ročnem načinu« natiskanega obrazca ni treba več priložiti?*

**Ne, ni potrebno. Pripeti dokumenti so bili že poslani elektronsko.**

*V prijavnem obrazcu je navedeno:*



*Prosim vas za pojasnilo na kaj se nanašata točki XI./ in XI./4. Žal ne najdem povezave z razpisom, ne s prijavnim obrazcem.*

**Točki XI./ in XI./4 sta pomotoma ostali še iz prijavnega obrazca, ki ni elektronski, pomeni pa, da mora biti vsebina popisa skladna z vrsto del, ki ste jih označili v sekciji »Predstavitev projekta«, ter s kulturnovarstvenimi pogoji in soglasjem, ki ste ga pridobili od Zavoda za varstvo kulturne dediščine Slovenije (ZVKDS).**

*Občina X si želi ponoviti prijavo projekta objekta Y, ki je bila nazadnje zaradi manjkajoče točke neuspešna. Kot upravičenec bi si želeli in priporočamo, da bi bili upravičeni stroški za dela od 1.1.2020 dalje. Je to v razpisu predvideno? Imate morda kakšno informacijo več o razpisu?*

**Praviloma so stroški upravičeni od datuma objave razpisa naprej – torej konca decembra 2020 dalje. Ali to predstavlja za vas težavo?**

*Ob oddaji prijavnice se nam zatika še pri iskanju Obrazca 3*

* *Podatki o projektih v načrtu razvojnih programov, ki je sestavni del priprave proračuna občine in APPrA-O (Obrazec 3)*

*V e prijavnici pod zadnjim zavihkom ni predloge. Se morda generira kje drugje?*

**Tega obrazca ni pripetega. Gre za lastni Obrazec št. 3 občine, ki ga občine izpolnjujete za vnos podatkov o projektih in ukrepih v svoj Načrt razvojnih programov (obrnite se na svojo finančno službo).**

*Imamo še vprašanje v zvezi s predložitvijo poenostavljene projektne dokumentacije v primeru, ko ni potrebno predložiti gradbenega dovoljenja. V e obrazec smo že naložili soglasje ZVKDS, sedaj pa sistem ne omogoča, da bi naložili še kakšen dodaten dokument, na primer Konservatorski načrt iz katerega je razviden tudi grafični prikaz predlaganih posegov. Kako naj postopamo, da bo pogoj o predložitvi grafičnega prikaza predlaganih posegov ustrezno izpolnjen?*

*V e obrazec želimo naložiti tudi kopijo investicijske dokumentacije, pa jo e obrazec ne sprejme (velikost: 14,9 MB). Vam lahko dokumentacijo pošljemo v fizični obliki?*

*Uspešno smo naložili sklep o potrditvi investicijske dokumentacije.*

**Ker gre za elektronsko prijavo, morate vse zahtevane dokumente pripeti v e-obrazec. Omejitve velikosti datotek so v namigu napisane »Do 2 MB«, kjer to ne piše, je lahko večja.**

**Če posegi ne potrebujejo gradbenega dovoljenja, pripnite grafični prikaz – izsek iz Kulturnovarstvenega načrta (za kulturnovarstveno soglasje pa zahtevamo le vpis številke in datuma izdaje, kopije ni potrebno pripenjati).**

**Kopijo IP morate obvezno pripeti.**

**Včasih sistem dolgo časa shranjuje. Rešitev je, da zapustite delo v aplikaciji in potem čez čas ponovno vstopite. Med tem sistem naloži velike datoteke. Če vam ne bo šlo, mi sporočite.**

*Najprej glede odstotka sofinanciranja, ali morajo biti cela števila ali je lahko decimalno, prim. predvideno sofinanciranje ministrstva 49,50 %?*

*Oddano priporočeno s povratnico na pošto dne 9.2. se šteje oddano v roku?*

**Lahko je decimalno število in da - vloga se šteje za pravočasno, če je oddana na prijavnem obrazcu v spletni aplikaciji eJR in poslana po pošti s priporočeno poštno pošiljko in označena s poštnim žigom do vključno dne 9. 2. 2021.**

*Za eno od stavb na X, ki je iz 18.stoletja se na razpis Ministrstva za kulturo prijavljamo z naslednjima projektoma:*

*Konservatorsko restavratorski posegi na fasadnih ometih  na objektu Y*

*Konservatorsko restavratorski posegi na stavbnem pohištvu  (okna in vhodna vrata) na objektu Y*

*Z omenjenima projektoma, ki po Katalogu konservatorsko-restavratorskih del na nepremičnih spomenikih in stavbni dediščini  sodijo med Gradbeno-obrtniška izvajalska dela.*

*Naše vprašanje se glasi:  Ali je prav, da se z njimi prijavljamo na razpisu pod Sklop 2 (sofinanciranje izvede konservatorsko-restavratorskih posegov) ?*

**V skladu z razpisnimi določili (točka 4. Predmet javnega razpisa) v Sklop 2 sodijo dela, ki so v Katalogu konservatorsko restavratorskih del navedena v poglavju Konservatorsko restavratorska dela. Dela, ki jih navajate, v omenjenem katalogu sodijo v poglavje Gradbeno obrtniška restavratorska dela (v razpisnih določili so le ta opredeljena v 7. točki pod a) Vzdrževalna dela - Dela na ovoju objekta in zasteklitve: prenova fasade…) in v skladu z razpisnimi določili sodijo v Sklop 1.**

*Zaradi rekonstrukcije se predvideva statična ojačitev stavbe tudi z novo AB ploščo (objekt leži tik ob magistralni cesti) in posledično del nadzidave objekta, za kar je pridobljeno soglasje zavoda za spomeniško varstvo.*

*Zanima nas ali so nadzidava, notranji ometi  (v nadzidavi in na obstoječih zidovih) ter AB plošča, ki ima tudi funkcijo statične ojačitve stavbe  predmet upravičenih stroškov razpisa oz. moramo te stroške izločit iz upravičenih stroškov.*

**Nadzidave ni mogoče šteti kot vzdrževalno delo, niti kot rekonstrukcija, čeprav je bila izvedena posledično zaradi ojačitve. Izdelava novih prostorov ne sodi med upravičene stroške.**

1. *Ali sodijo nove talne sestave, ki so prilagojene novi uporabi objekta kot npr; GOTOV PARKET 1,5 cm/OZIROMA KERAMIKA 1 CM, CEMENTNI ESTRIH 4 cm , STRIROTEMAL Silent reflect 6 cm, ALI KAKŠNA DRUGA ZVOČNA IZOLACIJA, med upravičene stroške (zamenjava podov), med vzdrževalne stroške, čeprav se bodo zamenjale medetažne konstrukcije (gradbeno dovoljenje je v fazi pridobivanja).*

**V kolikor so novi tlaki potrebni zaradi statične sanacije objekta, le ti sodijo med upravičene stroške, v kolikor pa se s posegi predvideva pridobitev novih površin (nadzidava, dozidava,..), pa finalna obdelava novega prostora, vključno s tlakom, ni upravičen strošek.**

1. *Ali je potrebno tudi rušitve ločiti na vzdrževalna dela in na rekonstrukcijska dela*

**NE.**

*Zanima me kako sestaviti finančno konstrukcijo. V prilogi Vam pošiljam žigosan in odobren predračun s strani ZVKDS, enota Maribor. Glede na to, da je v predračunu popisano vse delo, ki je vezano na obnovo tako konstrukcije zvonov, kakor tudi naprav , ki omogočajo zvonjenje. Verjetno vsi stroški, ki so navedeni v predračunu, niso stvar sofinanciranja. Prosim Vas, če* *lahko predračun pregledate in mi svetujete kolikšna sredstva od 46.742,62€  smemo zaprositi in pričakovati.*

**Iz predračuna odštejte vsa dela, ki so vezana na inštalacije; avtomatika za krmiljenje, elektro inštalacije, verižni pogon z motorji in podobno. V predračunu naj ostanejo kot upravičeni stroški samo dela, kot so gradbena, kovinarska, mizarska,.**

1. *Na objektu nameravamo izvesti oblogo lesenega ostrešja v sestavi termoizolacijska obloga med špirovci iz steklene volne debeline 18 - 20 cm in oblogo iz gladkih MK plošč, požarnoodporne, EI 30. Ali dela spadajo med upravičena dela.*

**Da,  ker gre za energetsko in požarnovarnostno prenovo objekta.**

1. *V nekaterih prostorih želimo izvesti talne obloge z granitogres keramičnimi ploščicami. Ali so ta dela upravičena.*

**DA**

*Med Pogoji, poglavje 8, točka 6 razberem, da moramo priložiti tudi kopijo kulturnovarstvenega soglasja. Soglasje in izsek grafičnega prikaza iz konservatorskega načrta bomo zlepili v en dokument in naložili  v e prijavnico. Bo tako v redu?*

*Hvala za nasvet glede nalaganja datotek. V e prijavnici je sicer še vedno ikona puščice kot da se dokument nalaga (primer printscreena – Fotografska dokumentacija in Kopija Investicijske dokumentacije). S tem da je v pdf izpisu prijavnice pri Fotografski dokumentaciji navedeno »Priponka je dodana« , vrstice s Kopija Investicijske dokumentacije pa v pdf izpisu ni. Ali je datoteka ustrezno naložena.?*

**Če prav razumem iz slike, vas bega ikona puščica, ki označuje, da je dokument naložen in si ga lahko pogledate in ne da se nalaga.**

**Iz slike je razvidno, da kopije IP k vlogi niste pripeli. IP morate pripeti.**

*Imam še par vprašanj, in sicer kako lahko priložim več dokumentov pri predračunu in popisu del. Imamo namreč ločena popisa in predračuna za streho in fasado, saj bosta delala dva različna izvajalca. Sistem omogoča samo prilaganje enega dokumenta. V razpisu je določeno, da je lahko podana samo ena vloga na objekt, tako da dveh vlog (ena za fasado in ena za streho) tudi ne morem oddati. Prosim za nasvet.*

*Prav tako me zanima, kako lahko priložim soglasje etažnih lastnikov za samo izvedbo del, katero so oddajali vsi posebej in h kateri je priložena finančna konstrukcija. Zbrali smo namreč zadostni procent soglasij, da lahko pridobimo kredit za manjkajoči del sredstev. Pomeni: celotna investicija = sredstva na rezervnem skladu stavbe + sofinanciranje iz razpisa + kredit*

*Na tem mestu bi vprašal kam lahko vpišem znesek kredita, ki bi ga vzeli za manjkajoči del investicije – pod sofinancer?*

**Oba predračuna dajte v en dokument (skenirajte) in ju kot en dokument pripnite k prijavi. Pravilno ugotavljanje, da za en kulturni spomenik mora biti ena vloga (prijavni obrazec).**

**Prav tako vsa soglasja skenirajte v en dokument in dokument pripnite v prijavni obrazec. Kredit navedite kot lastna sredstva prijavitelja.**

*Kulturni spomenik, ki ga prijavljam, v Zemljiški knjigi še nima urejenega prepisa lastništva (dosedanji župnija, ki je bila lastnik je bila ukinjena in pripojena drugi). Kam pripnem notarsko overjeno listino o pravnem nasledstvu sedanje župnije?*

**V sekciji »Priloge k prijavnemu obrazcu« označite pri postavki »Vpis (spremembe) lastništva v zemljiško knjigo«, NE in pripnite dokazilo.**

*Za stranko bi želela izpolniti elektronsko vlogo. Ko vstopim me sprašuje za SI-pass.*

*Ne vem, kaj v tem primeru narediti oz. izbrati. Jaz imam svoj SI-PASS in digitalno potrdilo, ker redno oddajamo zahtevke že v e-MI, vendar je slednje vseeno na moje ime.*

**Lahko se prijavite s svojim SI-PASS računom. V tem primeru pripnite v obrazec podpisano pooblastilo. Tudi podpišete lahko s svojim kvalificiranim digitalnim potrdilom. V tem primeru naj pooblastilo velja tudi za e-podpis.**

*Glede na to, da je prijavitelj davčni zavezanec in si DDV v celoti lahko odbije, v polju Finančna konstrukcija:*

***Skupaj upravičeni stroški*** *2021 in 2022, ter* ***celotni stroški****, zgolj neto vrednosti računov vpisujemo?*

*2) Prihodki in odhodki skupaj*

*Tule obe postavki morata potem znašati* ***isto neto vrednost projekta****?*

**Da.**

*Na omenjeni razpis se nameravamo prijaviti z obnovo strehe na sakralnem spomeniku, ki je v naši lasti. V zvezi z omenjenim razpisom imamo vprašanje v zvezi s kriterijem 5 iz razpisne dokumentacije (na str. 9) oz. samo vlogo - prijavnim obrazcem pod točko VIII./I.2., kjer je treba navesti razvojne / strateške dokumente na regionalni ali državni ali mednarodni ravni, katerih cilje in usmeritve uresničuje projekt naše obnove kulturnega spomenika. Na kak način na to dokažemo?*

*Ali mi lahko posredujete povezave do teh razvojnih / strateških dokumentov na regionalni ali državni ali mednarodni ravni, na katere smo upravičeni, da se nanje sklicujemo?*

**Kulturni spomeniki so lahko vključeni:**

* **v lokalne razvojne dokumente: npr: občina sprejme strategijo za lokalni razvoj s ciljem ohranjanje in promoviranje kulturne dediščine v kraju**
* **v regionalne razvojne dokumente: npr. Strategije za regionalni razvoj**
* **v državne razvojne dokumente: npr. Program sodelovanja Interreg V-A Slovenija-Avstrija, ipd., transnacionalne kulturne poti, ipd.**

**Pod točko VIII./I.2 morate navesti dokument, katerega cilji oz. usmeritve zasleduje oz. uresničuje tudi vaš projekt (npr. cilj ohranjanje in promoviranje kulturne dediščine).**

*Naj mi bo dovoljeno še naslednje vprašanje v zvezi prijavnim obrazcem s točko XI./1.2.*

*Če prijavljamo obnovo strehe sakralnega spomenika in jo bomo v roku trajanja razpisa tudi obnovili, ali potem lahko označimo za odgovor drugo kvadratno polje (s predlaganimi posegi bo celovita obnova spomenika zaključena), ker bo streha v tem času res končana?*

**Če obkljukate to točko, pomeni, da bo celovita obnova kulturnega spomenika zaključena (ne le streha) in se na naslednji razpis ministrstva ne boste smeli javiti.**

*Verjetno če odkljukam drug kvadratek, to zdaj ne pomeni, da se čez dve leti, na primer, ne  smem več prijaviti na kak podoben razpis npr. z obnovo umetniških kipov ali fasade ali česa drugega, povezanega s istim kulturnim spomenikom?*

**Da. To pomeni, da se ne boste smeli javiti na naslednji razpis.**

*Pri nas bomo prekrivali cerkveno streho, ne bomo pa naročili izdelavo  novega strelovoda. Vendar je med postopkom del treba stari strelovod demontirati in ga po delih nazaj zmontirati in ta strošek (demontaže in montaže), nam je izvajalec zapisal v ponudbo in popis del. Ali je to neupravičen strošek, ali ga lahko pustimo med upravičenimi stroški?*

*Če ne, ali potem znižamo celotno vrednost prijavljenega projekta za vrednost te montaže?*

**To je upravičen strošek.**

**4.2.2021**

*Če za predvidene posege gradbeno dovoljenje ni potrebno pridobiti, mora prijavitelj predložiti poenostavljeno projektno dokumentacijo v obliki grafičnega prikaza predlaganih posegov (načrt oz. skica, iz katere je razvidno, na katerih delih objekta bodo predvideni posegi izvedeni) in kopijo kulturnovarstvenega soglasja Zavoda za varstvo kulturne dediščine Slovenije. Kam naj pripnemo kopijo kulturnovarstvenega soglasja?*

**Kopije kulturnovarstvenega soglasja ni potrebno pripenjati. Zadošča navedba številke in datuma izdaje kulturnovarstvenega soglasja ZVKDS.**

*Grozljive probleme imamo z upravnikom naše večstanovanjske hiše. Že od začetka nagaja in zavira postopek prijave.*

*Zanima me, ali lahko lastniki v večinskem deležu določimo pooblaščenca za oddajo vloge in zbiranje listin? Kdo je potem prijavitelj - on ali pooblaščenec?*

*Ker Upravnik ima pa naša sredstva, se pravi mora  on podati podatek koliko denarja imamo v rezervnem skladu in verjetno je tudi on  podpisnik pogodbe na koncu.*

**V poslih upravljanja etažne lastnike zastopa upravnik skladno z določili Stvarnopravnega zakonika oz. Stanovanjskega zakona. Lastniki se sami ne morete prijaviti (razen če ste ustanovili skupnost lastnikov kot pravno osebo ali pa se v pogodbi o medsebojnih razmerjih posebej dogovorite o nastopanju v pravnem prometu), lahko pa razrešite upravnika (če npr. upravnik ne izvede  (zakonitega) sklepa etažnih lastnikov) in prijavo izvedete z novim upravnikom.**

*A mi  ne moremo izbrati pooblaščenca, da v našem imenu vloži?*

**žal ne. Skladno z določbo drugega odstavka 60. člena SZ-1 pa etažni lastniki lahko, v primeru, da upravnik krši zakon ali pogodbo o opravljanju upravniških storitev (neizvršuje zakonih sklepov etažnih lastnikov), odstopijo od pogodbe brez odpovednega roka.**

*Stranka je pridobila za poseg kulturnovarstveno soglasje leta 2007 in istega leta gradbeno dovoljenje, ki je še veljavno. Sprašujem, ali priloži k prijavi kulturnovarstvene pogoje in soglasje iz leta 2007 (glede na pridobljeno gradbeno dovoljenje) ali je soglasje  potrebno obnoviti.*

**V primeru veljavnega gradbenega dovoljenja ni potrebno pridobiti novega kulturnovarstvenega soglasja.**

*Če je investitor občina in ima določena sredstva v proračunu občine, nima pa v NRP zagotovljenih sredstev za obnovo kulturne dediščine.*

*Bi pa dali izjavo, da bo občina ob naslednji spremembi proračuna dala v NRP tudi ta projekt, ki ga prijavlja.*

*Vprašanje:*

*Kam priložimo to izjavo o uskladitvi NRP? Ali obstaja obrazec ali ga sami pripravimo?*

*Če v NRP nimamo še te postavke, kaj naredimo v tem primeru?*

*Tudi obrazca 3 v tem primeru nimamo?*

**Žal ne bo šlo. Če je investitor občina, mora imeti načrtovan projekt v okviru v NRP. Občina lahko začasno veže načrtovani projekt in sredstva na nek drug investicijski (ali evidenčni) projekt, ki ga že ima v NRP (prav tako obrazec 3), in priloži izjavo o uskladitvi, ki je kot predloga pripet k e-obrazcu (sekcija »Priloge k prijavi«).**

*1.: Ali morajo s strani ZVKDS biti potrjeni samo popisi del ali tudi ponudbe oz. predračuni?*

**Gre za en dokument – PODROBEN POPIS DEL S KOLIČINAMI IN PREDRAČUNOM, ki ga poleg izvajalca potrdi tudi ZVKDS.**

*2.: Ali mora ZVKDS v okviru elektronske vloge oz. natisnjene vloge potrditi še kakšen dokument?*

**Pri sklopu 1 ne. Opozarjamo pa, da morate za predvidene posege pridobiti kulturnovarstvene pogoje(KVP) in soglasje (KVS) Zavoda za varstvo kulturne dediščine Slovenije (ZVKDS) – številko in datum KVP in KVS vpišete v e-obrazec, prav tako ime odgovornega konservatorja za vaš projekt.**

*3.: Ali spadata izdelava in montaža fiksnih oken z lepljenim varnostim steklom ter izdelava in montaža steklenih nihajnih dvokrilnih vrat (v skladu z izdanimi kulturnovarstvenimi pogoji) med upravičene stroške razpisa?*

**DA.**

*Zanima me, ali mora občina, ki je lastnik dvorca, katerega upravitelj smo, izpolniti tudi kakšno izjavo o lastništvu, kot je to bilo potrebno v okviru JPR2-SVP-2019-20, ker tovrstne izjave pri izpolnjevanju elektronske vloge zaenkrat nisem zasledila. Ali zadostuje samo pogodba o upravljanju, ki smo jo podpisali z občino?*

**Če so podatki o lastništvu občine v prijavnem obrazcu identični s podatki v zemljiški knjigi, posebnega dokazila o lastništvu ni potrebno pripenjati. Če pa sprememba lastništva še ni vpisana v zemljiško knjigo, mora lastnik predložiti upravno overjeno kopijo pravnega posla (npr. kupoprodajno pogodbo). Upravljavec pa seveda mora pripeti dokazilo o upravljanju (v vašem primeru pogodbo o upravljanju).**

*Prav tako me zanima, ali mora biti poenostavljena projektna dokumentacija v obliki grafičnega prikaza predlaganih posegov (priložili bi skico s fotografsko dokumentacijo, iz katere bo razvidno, na katerih delih objekta se bodo izvedli posegi) izdelana s strani projektanta in potrjena s strani ZVKDS?*

**Ne, ni potrebno.**

*Kvalificirano digitalno potrdilo za dostop do spletne aplikacije sem pridobila kot fizična oseba, družinski član družinskega podjetja, ki je lastnik in dejanski prijavitelj projekta. Dela za podjetje opravljam po podjemni pogodbi. Prijavitelj oz. zakoniti zastopnik me pooblašča samo za pripravo vloge in zastopanje pri oddaji vloge. Ali  mora biti to pooblastilo uradno overjeno?*

**NE, ni potrebna uradna overitev pooblastila. V pooblastilu samo navedite, da vas lastnik pooblašča za pripravo, podpis in oddajo vloge.**

*Ali se v tem primeru v identifikacijskem obrazcu pod naziv prijavitelja vpiše podatke pooblaščenca ali lastnika? Ali se kot vrsta prijavitelja  označi  pooblaščenec ali lastnik s priloženim pooblastilom za oddajo vloge?*

**Ker izpolnjujete vse za prijavitelja, ki je lastnik kulturnega spomenika, potem vpišite kot prijavitelja podatke o lastniku in v rubriko »vrsta prijavitelja« označite »lastnik«.**

*V zvezi z omenjenim razpisom vas sprašujem, ali lahko v elektronsko vlogo, ki jo pripravljamo za zunanjega prijavitelja, vstopamo preko osebnega računa pripravljavca vloge in pri tem uporabimo lastno uporabniško ime in geslo. Je torej ta način sprejemljiv – da za drugega naročnika preko lastnega uporabniškega imena dostopamo do vloge in jo tudi izpolnimo. Če je to mogoče, lahko vlogo oddamo v elektronski obliki na povezavi:* [*http://ejr.ekultura.gov.si/ejr-web*](http://ejr.ekultura.gov.si/ejr-web) *ali jo moramo natisniti in poslati v tiskani obliki, ki mora biti opremljena z lastnoročnim podpisom prijavitelja ter žigom prijavitelja (če posluje z žigom)?*

*Lepo naprošamo za pojasnilo, kako izpeljati pripravo in oddajo vloge za zunanjega naročnika, ki nima kvalificiranega digitalnega potrdila, prav tako pa je lahko problematična mobilna identiteta smsPASS.*

**V elektronsko vlogo, ki jo pripravljate za zunanjega prijavitelja, lahko vstopate preko osebnega računa pripravljavca vloge in pri tem uporabite lastno uporabniško ime in geslo (ali druga dva načina prijave: kvalificirano digitalno potrdilo ali smsPASS). Zaradi formalnosti morate pripeti v obrazec pooblastilo. (Če stranka oziroma njen zakoniti zastopnik določi pooblaščenca, ki jo zastopa v postopku oziroma pri posameznih dejanjih, mora biti priloženo ustrezno pooblastilo za zastopanje stranke oziroma zakonitega zastopnika.)**

**To pooblastilo lahko velja tudi za podpisovanje in tako se lahko sami odločite ali boste vlogo oddali fizično ali e-podpisano.**

**Priprava in oddaja vloge za zunanjega naročnika, ki nima kvalificiranega digitalnega potrdila (ali celo smsPASS.) je mogoča, saj se lahko registrira zgolj z uporabniškim imenom in geslom in na koncu vlogo fizično odda.**

*Ob oddaji prijavnice se nam zatika še pri iskanju Obrazca 3*

* *Podatki o projektih v načrtu razvojnih programov, ki je sestavni del priprave proračuna občine in APPrA-O (Obrazec 3)*

*V e prijavnici pod zadnjim zavihkom ni predloge. Se morda generira kje drugje?*

**Tega obrazca ni pripetega. Gre za lastni Obrazec št. 3 občine, ki ga občine izpolnjujete za vnos podatkov o projektih in ukrepih v svoj Načrt razvojnih programov (obrnite se na svojo finančno službo).**

*V primeru, da ima prijavitelj na razpis v upravi dva kulturna spomenika, ter ima namen prijaviti na razpis iz vsakega po en predmet kulturne dediščine, ali ju lahko prijavi skupaj v enem obrazcu (z ločenima predračunoma z restavratorskim popisom del), ali ju mora prijaviti ločeno. Gre tudi za dve različni pravni osebi (vsak objekt ima v lasti ena pravna oseba), ki ju upravlja en upravitelj (v tem primeru tudi prijavitelj na razpis).  Kaj v primeru, da je možna prijava obeh predmetov skupaj, to pomeni za izbor na razpisu?*

**Vlogi morata bili ločeni. Vsaka vloga (projekt) se mora nanašati izključno na en spomenik.**

*Ali me kot fizično osebo lahko zastopnik pravne osebe pooblasti za izpolnitev prijave in na kakšen način? Kdo je v tem primeru podpisnik, ter kako se izvede žigosanje z žigom pravne osebe?*

**Lahko. Več variant je – ena izmed njih je npr. da je prijavitelj pravna oseba (vpište njegove podatke, z njim se bo tudi sklepala pogodba ob morebitni odobritvi projekta), vas pa pooblasti za prijavo in oddajo vloge s pooblastilom, ki ga pripnete k prijavnemu obrazcu. Če vas pooblasti tudi za podpis obrazca, morate to v pooblastilu navesti.**

*Zanima nas, kakšno pooblastilo se smatra za navedeno zahtevo, ki je navedena v zadnjem zavihku Priloge k prijavnemu obrazcu. Ali to pomeni, da odgovorna oseba prijavitelj pooblasti uslužbenca, ki vnaša podatke v spletno vlogo, da sme vlogo oddati v imenu prijavitelja ali se smatra kaj drugega?*

**Gre za pooblastilo za podpis vloge (prijavnega obrazca), v kolikor vloge ne podpiše (elektronsko ali fizično) župan, ki zastopa občino.**

*Za objekt, ki je vpisan v register kulturne dediščine,  imamo pridobljeno gradbeno dovoljenje. Za obnovo je izdelan celoten popis del, ki zajema tudi neupravičene stroške in te iz  popisa izločimo kot ste navedli v  enem izmed odgovor, torej se te postavke v popisih črtajo in odštejejo od skupnega seštevka ponudbe.*

*Glede na to, da se bo vršila kompletna obnova objekta in tako je pripravljen tudi popis nas zanima  ali  je potrebno deliti upravičene stroške na dela v objektu, dela izven objekta, dela v okolici objekta, rekonstrukcija oz. lahko vse upravičene stroške prijavimo pod eno postavko, npr. rekonstrukcija, kot je pridobljeno tudi gradbeno dovoljenje.*

*V kolikor je potrebno upravičene stroške deliti, sprašujemo ali je potrebno za vsak strošek pripraviti ločeno delitev na gradbena, obrtniška dela, ... oz. je dovolj da se priloži popis iz PZI projekta kjer so ti stroški zajeti v skupnih postavkah.*

**Da, lahko vse prijavite pod postavko »rekonstrukcija«.**

*Prijavitelj, občina A, ima urejen svoj dostop do eJR, preko katerega bo oddala svojo vlogo (prijava je z uporabniškim imenom in geslom, uporabniško ime je elektronska pošta zaposlenega). S tem dostopom se je vnesla vloga tudi za drugega prijavitelja, občino B (t.j. dostop z istim uporabniškim imenom in geslom kot za občino A). Priložili bomo pooblastilo, s katerim župan občine B pooblasti občino A za oddajo oz. je mnenje, da bi moral župan občine B pooblastiti zaposlenega občine A. V kolikor je možno, bi prosili še za povratno informacijo glede tega.*

**K vlogi občine B morate pripeti pooblastilo, s katerim župan občine B pooblašča zaposlenega občine A za izpolnitev in oddajo vloge občine B, če gre za e-podpis obrazca s strani zaposlenega, pa ga mora občina B pooblastiti tudi za podpis.**

*Ker bomo v projektu za prenovo obravnavali več kapelic znotraj objekta X nas zanima kakšen velik dokument je dopustno naložiti na elektronski obrazec? Do 2MB ali je možno večje datoteke?*

**Splošne priponke so omejene na do 2 MB (npr. pooblastilo za zastopanje, izjava o DDV…). Pri fotografijah pa smo zagotovili velike datoteke, več kot 2MB.**

*Kako pa je pri poenostavljeni projektni dokumentaciji? Če nimamo gradbenega dovoljenja in lahko priložimo grafični prikaz objektov?*

**Da. Če za predvidene posege gradbeno dovoljenje ni potrebno pridobiti, mora prijavitelj predložiti poenostavljeno projektno dokumentacijo v obliki grafičnega prikaza predlaganih posegov (načrt oz. skica, iz katere je razvidno, na katerih delih objekta bodo predvideni posegi izvedeni) ter navesti številko in datum izdaje kulturnovarstvenega soglasja Zavoda za varstvo kulturne dediščine Slovenije.**

**3.2.2021**

*Zanima me, ali je možno iz enega kulturnega spomenika prijaviti skupno v eni vlogi dva predmeta (npr. sliki).*

**Predmet razpisa je kulturni spomenik. Upravičeni stroški so stroški obnovitvenih del za ohranjanje varovanih sestavin nepremičnih spomenikov in njihovih delov (skladno z odlokom o razglasitvi za kulturni spomenik). Projekt se mora torej nanašati na kulturni spomenik – vsebina projekta pa bi bila v primeru restavriranja slik kot varovanega dela spomenika „izvedba slikarskih del, konserviranje in restavriranje slikarskih umetniških in dekorativnih  del«. To potrdi Restavratorski center ZVKDS (glej razpisna določila in pogoje).**

*Ali je v redu, če se priloži predračun s seznamom konservatorsko restavratorskih del za vsak predmet posebej. Se potem oba predmeta obravnavata (točkujeta) skupaj, enotno in sta potem ali izbrana ali  neizbrana oba, ali je lahko eden izbran na razpisu, drug pa ne?*

**Oba predmeta se obravnavata skupaj kot del projekta, ki je ocenjevan.**

*Kako je potem s sofinanciranjem lastnika. Ali lahko sofinancira (v priznanem deležu za pridobitev točk, npr. 20%) samo enega izmed dveh prijavljenih predmetov na skupni prijavi in se to upošteva za točke, ali se upošteva skupen znesek stroškov posegov za obe skupaj (torej točko prinese 20% od skupne vsote za oba predmeta).*

**Oba predmeta se obravnavata skupaj kot del projekta, ki je ocenjevan.**

*Ali sofinanciranje v okviru javnega razpisa poteka na osnovi priglašene sheme državne pomoči » de minimis«. Tako, da se naslednje dve leti ne moremo prijavit na noben drugi javni razpis.*

**Ne. Ta javni razpis ne poteka na osnovi priglašene sheme državne pomoči » de minimis«.**

*Vlogo sem pravkar oddala preko sistema (fizična oddaja vloge). Pri izpisu pdf vloge mi pri Prilogah k prijavnemu obrazcu izpiše Dokazilo o upravljanju (priponka NI dodana). Preverjam, če je to pravilno, ker me pri vnosu vloge po tej priponki ni vprašalo, verjetno zato, ker je prijavitelj tudi lastnik. Prosim za potrditev, ali je tako v redu.*

**Naj vas to ne moti. Lahko oddate prijavo. Če se prijavljate kot lastnik, potrdilo o upravljanja namreč ni relevantna priloga pri vaši vlogi.**

*Ker imamo težave z dostopom v spletno aplikacijo eJR, vas vljudno naprošamo, da nam osnutek prijavnega obrazca posredujete za vpogled, da se lahko seznanimo katere so tiste priloge, ki jih je potrebno priložiti k prijavi.*

**Zgolj v pomoč vam pošiljam prijavni obrazec v WORD. Prijava mora biti v vnesena v e-obrazec aplikacije eJR, sicer bo zavržena.**

*Pripravljamo vlogo za razpis in imamo vprašanje glede Izjave o uskladitvi NRP. Prijavili se bomo na sklop 1 za financiranje v letih 2021 (70%) in 2022(30%) za kar smo tudi pripravili izjavo o uskladitvi NRP na tak način. Glede na to je to le predvidevanje, glede na trenutni terminski plan, ki pa se lahko zavleče (vreme, težave pri javnem razpisu) npr v drugo polovico leta 2022 in bi se tako spremenil delež izplačanih sredstev, namesto 70:30 v 50:50,  s tem pa tudi finančna konstrukcija predvidena v izjavi NRP. Je to težava, ali je potrebno to samo notranje urediti do izdaje prvega zahtevka?*

*Kaj v primeru, da smo predvidevali črpanje dela sredstev v 2021 in del v 2022, na koncu pa izstavimo samo en končni zahtevek v 2022, je to težava, če je v NRP prvotno predvideno drugače?*

**Ministrstvo odobrenim projektom z odločbo odobri proračunska sredstva in praviloma sledi predlagani finančni dinamiki upravičenca. V primerih, ko razpoložljiva sredstva v določenem letu ne dopuščajo upoštevanje predlagane finančne dinamike, si ministrstvo pridržuje pravico dinamiko spremeniti skladno z razpoložljivimi proračunskimi sredstvi.**

**Ko upravičenec sklene pogodbo z ministrstvom, se pri izplačilih upošteva finančna dinamika, navedena v pogodbi. Med leti se odobrena proračunska sredstva ne morejo prosto prenašati, saj so vezana na letni proračun. V primeru, da je pri predlaganem projektu veliko tveganje črpanja sredstev v letu 2021,  predlagamo, da sredstva Ministrstva za kulturo načrtujete za leto 2022 in v tem letu tudi izstavite zahtevek za izplačilo.**

*Vprašanje 1: v letu 2021 bi prijavili obnovili fasade in zunanjega stavbnega pohištva, v letu 2022 pa obnovo tlakov v notranjosti. Je takšna prijava ustrezna?*

**DA.**

*Ali je v primeru, da v letu 2021 obnova fasade iz kakršnegakoli razloga ne bo izvedena, njeno financiranje mogoče prenesti v leto 2022, izvedbi tlakov v notranjosti za leto 2022 pa se odpovedati?*

**NE. Projekt bo ocenjevan kot celota in mora biti izveden v obsegu, kot ga prijavljate. Črtanje predvidenih in odobrenih posegov ne pride v poštev.**

**Glede prenosa sredstev med leti: Ministrstvo odobrenim projektom z odločbo odobri proračunska sredstva in praviloma sledi predlagani finančni dinamiki upravičenca. V primerih, ko razpoložljiva sredstva v določenem letu ne dopuščajo upoštevanje predlagane finančne dinamike, si ministrstvo pridržuje pravico dinamiko spremeniti skladno z razpoložljivimi proračunskimi sredstvi. Ko upravičenec sklene pogodbo z ministrstvom, se pri izplačilih upošteva finančna dinamika, navedena v pogodbi. Med leti se odobrena proračunska sredstva ne morejo prosto prenašati, saj so vezana na letni proračun. V primeru, da je pri predlaganem projektu veliko tveganje črpanja sredstev v letu 2021,  predlagamo, da sredstva Ministrstva za kulturo načrtujete za leto 2022 in v tem letu tudi izstavite zahtevek za izplačilo.**

*Vprašanje 2: del sofinanciranja nameravamo pridobiti na občinskem razpisu, kjer pa uspeh ni zagotovljen in višina sredstva ni znana. Ali zadostuje, če v prijavi napišemo, da bomo sofinanciranje poleg sredstev z razpisa MK zagotovili sami, del teh 'lastnik sredstev' pa potem pokrijemo z občinskim razpisom?*

**DA.**

*Kulturni spomenik je v lasti 4 fizičnih oseb. Ko vnesemo, da  je nepremičnina v lasti več solastnikov in hkrati, da prijavitelj ni lastnik ali solastnik nepremičnine, lahko vnesemo zgolj enega lastnika.*

*Vprašanje št. 1: Kako naj vnesem ostale solastnike, ali priložimo zgolj soglasja ostalih?*

**Da. Priložite soglasja ostalih.**

*Vprašanje št. 2: Kaj je mišljeno pri tem vprašanju, da projekt ima ali nima sofinancerja. V  našem primeru bo investicijo (so) financiral Zavod lončarska vas. Potem projekt ima sofinancerja ali ga nima?*

**Odgovor: NIMA. Pojasnilo je v namigu pod ikono »?« (z miško se postavite na ikono).**

*Parcela, na kateri stoji kužno znamenje je last RS, občina Y pa skrbi za ta spomenik lokalnega pomena. To pomeni, da nam mora potem Direkcija dati soglasje za upravljanje, da se lahko prijavimo na JR in zadostimo pogoju. Je tako? Kako naj bo potem izjava formulirana, da bomo na razpisu »prišli skozi«?*

**Kot sva se že menili po telefonu, kužno znamenje, ki leži na nepremičnini, ki je v lasti RS, ni mogoče prijaviti na javni razpis, saj kulturni spomeniki v lasti RS ne morejo kandidirati na razpisu.**

*Če je kužno znamenje last RS, vas vljudno naprošamo, da nam posredujete neko dokazilo (sloneč na vaših evidencah), da je temu tako, ali pa mi posredujete kontakt, kjer je zadevo možno preveriti. Sami smo že preverjali pri X in dobili odgovor, da s kužnim znamenjem, ki stoji na državni parceli, nimajo »opravka«, njihovo je samo zemljišče, na katerem znamenje stoji.*

*Podatek o lastništvu nujno potrebujemo, saj bomo le tako vedeli ali se na JR lahko prijavimo ali ne.*

**Za prijavo na razpis je pogoj lastništvo kulturnega spomenika – kužnega znamenja. Če občina ni lastnik kužnega zamenja oz. nima stavbne pravice na kužnem znamenju, je potem takem lastnik nepremičnine tudi lastnik objektov na tej nepremičnini (torej X).**

*Pod enim solastnikom se lahko vnese zgolj ena priloga, torej zgolj soglasje enega solastnika.*

**Soglasja lastnikov združite v en dokument in ga pripnite.**

*Ali se k 50 % lastni udeležbi, ki je pogoj za sklop 1, lahko prišteje tudi delež sofinancerja?*

*Upravičeni stroški znašajo 50.000 EUR.*

*Sredstva prijavitelja znašajo 15.000 EUR, (30%), sredstva sofinancerja 18.000 EUR (36%).*

**Seveda. V lastno udeležbo pri financiranju projekta se upoštevajo finančna sredstva prijavitelja in vseh njegovih sofinancerjev (15.000+18.000= 33.000 EUR).**

**1.2.2021**

*Ali sodijo med upravičene stroške – stroški povezani z izvedbo nadzora in koordinacije varstva pri delu. Namreč gre za izredno zahtevna dela, kjer je varnost na prvem mestu.*

**Ne. Ti stroški po tem razpisu niso upravičeni.**

*Ali je obnova strehe cerkve, ki je vpisana v Register nepremične kulturne dediščine, upravičen strošek razpisa? Kar pomeni menjava lesenega dela ostrešja, menjava potrebne kritine in drugih potrebnih del, ki so povezana z obnovo strehe?*

**Obnova strehe je upravičen strošek razpisa. Opozarjam pa vas, da ni dovolj, da je objekt vpisan v Register nepremične kulturne dediščine, temveč mora imeti status kulturnega spomenika.**

*S strani naše službe pripravljamo več vlog za prijavo na zadevni razpis JR MK, in sicer za 3 vloge dostopamo do aplikacije z enim/istim uporabniškim imenom in geslom ter za preostali 2 vlogi prav tako z enim uporabniškim imenom in geslom.*

*Zanima nas, ali je ustrezno in pravilno, da več vlog oddamo preko enega dostopa z istim uporabniškim imenom in geslom, med prilogami pa poleg oddamo pooblastilo prijavitelja, v katerem določi pooblaščenca, ki ga zastopa pri oddaji vloge?*

*Ali pa bi se morala vsaka vloga oddati s svojim dostopom?*

**Lahko oddate več vlog preko enega dostopa, če le pripnete ustrezno pooblastilo in se držite pogojev v besedilu razpisa. Skratka, z istim dostopom prijavitelj lahko prijavi več vlog. Pomembno je, da se vsaka vloga (projekt) nanaša izključno na en spomenik. Prijavitelj za posamezni spomenik lahko predloži le eno vlogo na sklop 1 ali eno vlogo na sklop 2.**

*Vložili bomo prošnjo za sofinanciranje obnove fasade večstanovanjske hiše - kulturnega spomenika. Predračun je 88 000 EUR. Ena izmed postavk na predračunu pa je restavratorska dela v vrednosti 4 000 EUR - gre za restavratorsko obnovo rožnatih motivov in ionski zaključek kapitla. Ali gre tudi ta del lahko v 1. sklop razpisa - pod vzdrževalna dela ali je treba ta del izvzeti iz 1. sklopa in oddati drugo vlogo za sklop 2 za restavratorska dela?*

**Prijavitelj za posamezni spomenik lahko predloži le eno vlogo na sklop 1 ali eno vlogo na sklop 2. Če gre za konservatorsko-restavratorske posege po Katalogu konservatorsko-restavratorskih del na nepremičnih spomenikih in stavbni dediščini, poglavje Konservatorsko-restavratorska dela, potem ta dela sodijo v sklop 2.**

**Torej, iz predračuna za sklop 1 morate izločiti vsa dela, ki sodijo med konservatorsko-restavratorske posege po Katalogu konservatorsko-restavratorskih del na nepremičnih spomenikih in stavbni dediščini, poglavje Konservatorsko-restavratorska dela, vendar izločenih del ne morete prijaviti pod sklop 2. Prijavitelj za posamezni spomenik namreč lahko predloži le eno vlogo na sklop 1 ali eno vlogo na sklop 2.**

*Ali je za injektiranje zidov in temeljev s hidrofobno maso, ki preprečuje dvig kapliarne vlage, tudi upravičen strošek v sklopu urejanja drenaže?*

**DA**

*Ali je injektiranje zidov z maso, ki je namenjena utrjevanju zidne konstrukcije poseg, za katerega je potrebno pridobiti gradbeno dovoljenje?*

**Z vprašanjem se obrnite na Ministrstvo za okolje in prostor. Vprašanje je namreč preveč robno, da bi lahko nanj enoznačno odgovorili, brez konkretne projektne dokumentacije, iz katere bo razvidno ali gre za statično sanacijo, z namenom izboljšanja gradbene konstrukcije celega objekta (rekonstrukcija) ali pa gre zgolj za utrditev, konsolidacijo posameznega zidu.**

*Na javni razpis nameravamo pod sklop št. 2 prijaviti konservatorsko-restavratorska dela v objektu X. Nekdanji proizvodni obrat z napravami je bil razglašen za kulturni spomenik leta 1994. Namembnost stavbe je muzejska, nekdanja proizvodna hala je varovana in situ. V tem delu so velike naprave in stroji, nujno potrebni konservatorsko-restavratorskega posega, da preprečimo njihovo ogroženost in omogočimo primerno dostopnost industrijske in tehnične dediščine javnosti. Zanima nas ali so te naprave, ki so, kot razvidno iz Registra kulturne dediščine v opisu sestavni del kulturnega spomenika predmet razpisa? Niso pa posebej navedene v Odloku o razglasitvi kulturnih spomenikov pod točko V. Drugi objekti in naprave?*

**Žal ne. Upravičeni stroški so stroški obnovitvenih del za ohranjanje varovanih sestavin nepremičnih spomenikov in njihovih delov.**

**Premične zbirke in posamezne muzejske postavitve in eksponati niso upravičeni stroški tega razpisa, razen če so z odlokom varovani kot del nepremičnega kulturnega spomenika.**

**Se pa strinjam, da bo v bodoče moralo Ministrstvo razmisliti tudi o proračunskih sredstvih za tovrstne predmete.**

*Ali lahko Občina X vključi DDV med upravičene stroške (to pomeni, da je celoten znesek DDV upravičen strošek)? Ali mora v tem primeru pridobiti s strani FURS potrdilo o upravičenem DDV (projekt ne ustvarja prihodkov)?*

**DDV se šteje kot upravičen strošek v primeru, da prijavitelj ni zavezanec za DDV.**

**V primeru, da je prijavitelj identificiran za namene DDV, obstajajo naslednje možnosti glede vključevanja DDV med upravičene stroške:**

**- če je prijavitelj identificiran za namene DDV in ima pravico do odbitka celotnega DDV, se DDV ne sme vključiti med upravičene stroške in izdatke (to pomeni, da je DDV neupravičen strošek in se mora financirati iz lastnih virov);**

**- če je prijavitelj identificiran za namene DDV in nima pravice do odbitka DDV, se DDV lahko vključi med upravičene stroške in izdatke (to pomeni, da je celoten znesek DDV upravičen strošek);**

**- če je prijavitelj identificiran za namene DDV in  ima pravico le do delnega odbitka  DDV, se DDV lahko vključi med upravičene stroške in izdatke le v višini neodbitnega deleža (to pomeni, da je DDV delno upravičen, delno pa neupravičen strošek oziroma izdatek).**

**Če je občina identificirana za namene DDV, izpolni Izjavo o DDV (predlogo), ki je sestavni del e-obrazca. Dodatnih potrdil s strani FURS ne zahtevamo.**

*Naše podjetje X je upravnik večstanovanjske stavbe na naslovu Y (na podlagi določil Stanovanjske zakonodaje), ki je vpisana v register nepremične kulturne dediščine.*

*Etažni lastniki omenjene večstanovanjske stavbe so nas pred dnevi pooblastili, da v njihovem imenu in za njihov račun podamo vlogo na Javni razpis za izbor kulturnih projektov na področju nepremične kulturne dediščine, ki jih bo v letih 2021–2022 sofinancirala Republika Slovenija (JPR2-SVP-2021-22).*

*Ob izpolnjevanju elektronske vloge smo zaznali nekaj morebitnih nejasnosti, zato vas prosimo za pojasnila v zvezi s tem:*

*V elektronski vlogi je potrebno med osnovnimi podatki navesti vrsto prijavitelja. Izbirati je možno med 4 vrstami: lastnik, solastnik, upravitelj ali pooblaščenec.*

*Naše podjetje je upravnik predmetne stavbe na podlagi določili Stanovanjskega zakona.*

*Katera vrsta prijavitelja ustreza našemu primeru: upravitelj ali pooblaščenec?*

**Upravljavec.**

*Ali zadošča, če svoje razmerje do lastnikov oz. solastnikov izkažemo z izpisom iz registra upravnikov, ali pa moramo vlogi priložiti izrecna pooblastila?*

**Lahko ga izkažete z izpiskom iz registra upravnikov.**

*Pri podatkih o lastništvu oz. solastništvu nepremičnine (v sklopu Podatkov o spomeniku) se od nas, potem ko izberemo edino pravilno možnost: "nepremičnina je v lasti več solastnikov in soglasja solastnikov so priložena vlogi", in vnesemo podatek, da kot prijavitelj nismo lastnik oz. solastnik, zahteva navedbo podatkov o lastniku oz. solastniku in prilaganje soglasja.*

*Ali je možno v posamezno vlogo vnesti podatke o več lastnikih oz. solastnikih (predmetna stavba je v lasti 13 solastnikov), ali pa je potrebno izpolniti več vlog (za vsakega lastnika oz. solastnika posebej).*

**Vloga se mora nanašati izključno na en spomenik. Prijavitelj za posamezni spomenik lahko predloži le eno vlogo. V to vlogo vnesete podatke o (so)lastnikih.**

**E-obrazec omogoča vnos podatkov le o enem lastniku, zato morate v vašem primeru vnesti podatke o enem lastniku, pripeti pa morate v enem dokumentu soglasja solastnikov v deležu, ki zahteva Stanovanjski zakon. Obrazec »Soglasje solastnikov« (predloga v e-obrazcu) prilagodite tako, da navedete seznam solastnikov in njihovih deležev. Navedeni solastniki naj se tudi podpišejo.**

*Ali je potrebno posamezni vlogi priložiti soglasja vseh solastnikov stavbe (100% lastnine stavbe kot celote), ali zadošča soglasje v deležu, ki ga za izvedbo projekta  zahteva Stanovanjski zakon (več kot 50% lastnine stavbe kot celote)?*

**V deležu, kot ga zahteva Stanovanjski zakon.**

*Pri obnovi kulturnih spomenikov se ob izvedbi posameznih del načeloma vedno pojavijo nepredvidena dela – npr. pri odstranitvi tlakov, ometov in podobno naletimo na presenečenja ali dodatna dela, ki v veliko primerih pomenijo znatne dodatne stroške. Ali se med upravičene stroške lahko prišteje postavko iz popisa del kot npr.: Nepredvidena dela v višini 10%.*

**Popis in predračun mora vsebovati le upravičene stroške po razpisu. Nepredvidena dela so del popisa in se zato nanašajo na upravičene stroške. V primeru odobritve projekta se bodo pri ugotavljanju dejanskih stroškov (pri izplačilih) upoštevali le upravičeni stroški za izvedena dela, kar bo razvidno iz ustreznih dokazil.**

*Objekt, ki je s sklepom Ministrstva za kulturo, z dne Y. vpisan v register nepremičnin kulturne dediščine nameravamo s skrbnimi vzdrževalnimi deli (glejte opis, točka 1) ter konservatorsko- restavratorskim posegom (glejte opis točka 2) obnoviti in ohraniti.*

*Zanima nas ali lahko v prijavi na omenjen razpis za omenjeni spomenik lokalnega pomena oddamo dve ločeni vlogi in sicer za:*

*1.Vzdrževalna dela -Izravnava nosilnih stebrov objekta X in sanacija 12 generalnih hrastovih nosilnih stebrov ) ter obnova originalnega ostrešja še iz časa izgradnje objekta X in zamenjava dotrajane kritine na objektu »Z.*

*2. Konservatorsko- Restavratorski poseg / obnova originalnega čelnega zatrepa z edinstveno ohranjeno slikarijo na lesu še iz časa izgradnje objekta X, na objektu Z.*

**Odgovor: NE. Prijavitelj za posamezni spomenik lahko predloži le eno vlogo na sklop 1 ali eno vlogo na sklop 2.**

**29.1.2021**

*V zvezi s sofinanciranjem kulturnih projektov me zanima ali lahko prijavimo obnovo lesenih klopi v cerkvi X. Pri katastrofalnih poplavah leta 2007 so bile tudi klopi močno poškodovane.*

*Predračunska vrednost obnove je 18.141,40 EUR*

*Za obnovo smo leta 2017 pridobili sredstva na občinskem razpisu v višini 8.000,00 EUR. Dokumentaciji smo morali predložiti KVP in KVS.*

*Razlika v višini 10.141,40 pa je bil predviden lastni delež.*

*Zanima me:*

1. *Ali lahko na vaš razpis prijavimo DRUGO FAZO obnove v višini razlike vrednosti = 9.601,40 oz. v višini kolikor bo znašal osveženi predračun za drugo fazo?*

**Lahko.**

1. *Ali prav predvidevam, da ta dela sodijo v 2. sklop razpisa?*

**Da, gre res za konservatorsko-restavratorske posege po Katalogu konservatorsko-restavratorskih del na nepremičnih spomenikih in stavbni dediščini, poglavje Konservatorsko-restavratorska dela (SKLOP 2), morate pridobiti Potrdilo Restavratorskega centra Zavoda za varstvo kulturne dediščine Slovenije, podroben popis del s količinami in predračunom mora biti s podpisom in žigom pripravljavca ter vodje Restavratorskega centra ZVKDS.**

1. *Ali je potrebno za namen tega razpisa pridobiti nove KVP in KVS?*

**Če so še veljavi (torej za posege, ki jih nameravati prijaviti), ni potrebno.**

*Na omenjeni razpis se nameravamo prijaviti z obnovo strehe na sakralnem spomeniku, ki je v naši lasti. V zvezi z omenjenim razpisom imamo vprašanje v zvezi s kriterijem 5 iz razpisne dokumentacije (na str. 9) oz. samo vlogo - prijavnim obrazcem pod točko VIII./I.2., kjer je treba navesti razvojne / strateške dokumente na regionalni ali državni ali mednarodni ravni, katerih cilje in usmeritve uresničuje projekt naše obnove kulturnega spomenika. Na kak način na to dokažemo?*

*Ali mi lahko posredujete povezave do teh razvojnih / strateških dokumentov na regionalni ali državni ali mednarodni ravni, na katere smo upravičeni, da se nanje sklicujemo?*

**Kulturni spomeniki so lahko vključeni:**

**- v lokalne razvojne dokumente: npr: občina sprejme strategijo za lokalni razvoj s ciljem ohranjanje in promoviranje kulturne dediščine v kraju**

**- v regionalne razvojne dokumente: npr. Strategije za regionalni razvoj**

**- v državne razvojne dokumente: npr. Program sodelovanja Interreg V-A Slovenija-Avstrija, ipd., transnacionalne kulturne poti, ipd.**

**Pod točko VIII./I.2 morate navesti dokument, katerega cilji oz. usmeritve zasleduje oz. uresničuje tudi vaš projekt (npr. cilj ohranjanje in promoviranje kulturne dediščine)**

*Naj mi bo dovoljeno še naslednje vprašanje v zvezi prijavnim obrazcem s točko XI./1.2.*

*Če prijavljamo obnovo strehe sakralnega spomenika in jo bomo v roku trajanja razpisa tudi obnovili, ali potem lahko označimo za odgovor drugo kvadratno polje (s predlaganimi posegi bo celovita obnova spomenika zaključena), ker bo streha v tem času res končana?*

**Če obkljukate to točko, pomeni, da bo celovita obnova kulturnega spomenika zaključena (ne le streha) in se na naslednji razpis ministrstva ne boste smeli javiti.**

*Verjetno če odkljukam drug kvadratek, to zdaj ne pomeni, da se čez dve leti, na primer, ne  smem več prijaviti na kak podoben razpis npr. z obnovo umetniških kipov ali fasade ali česa drugega, povezanega s istim kulturnim spomenikom?*

**Da. To pomeni, da se ne boste smeli javiti na naslednji razpis.**

*V prijavnem obrazcu moraš  kot dokazila priložiti kar nekaj dokumentov , izjav,....zanima me ali so te izjave že pripravljene v samem prijavnem obrazcu ali jih napišemo sami, župan podpiše in priložimo skene?*

**Če je v e-obrazcu pripet vzorec dokumenta - predloga,  kot je npr. Potrdilo RC, obrazec 3, izjava o uskladitvi, potem morate izpolniti le-tega. Če predloge ni, to pomeni, da besedilo ni predpisano (kot npr. pooblastilo, ipd.)**

*Zanima nas ali je na aktualnem razpisu mogoče pridobiti sofinanciranje za dela na zunanjem ovoju objekta: zamenjava oz. temeljita sanacija ometov  in pleskanje fasade.*

**Da, ob izpolnjevanju vseh ostalih razpisnih pogojev.**

**Med upravičene stroške namreč sodijo:**

**a) Vzdrževalna dela:**

* **Dela v objektu: pleskanje, popravilo ali zamenjava ometov in poda, popravilo ali zamenjava notranjega stavbnega pohištva, suhomontažna dela in odstranitev lahkih nenosilnih sten.**
* **Dela na ovoju objekta in zasteklitve:  prenova fasade, zunanje stavbno pohištvo, strešna kritina na način, da se s posegi bistveno ne odstopa od originalne zasnove objekta.**

*Vezano na* ***Javni razpis za izbor kulturnih projektov na področju nepremične kulturne dediščine, ki jih bo v letih 2021–2022 sofinancirala Republika Slovenija (JPR2-SVP-2021-22)***

*vas vljudno prosimo za odgovor na spodnji vprašanji:*

1. *Vezano na javni razpis za sklop 1 nameravamo prijaviti objekt za katerega imamo pridobljeno gradbeno dovoljenje, z veljavnostjo do dne 15.8.2022. Za pridobitev gradbenega dovoljenja je bila izdelana projektna dokumentacija - PGD, s priloženim kulturnovarstvenim soglasjem, z dne 18.4.2011. Zanima nas ali je  potrebno pridobiti novo kulturnovarstveno soglasje z novejšim datumom ali je ustrezno že predhodno pridobljeno?*

**Ne, ni potrebno pridobiti novega kulturnovarstvenega soglasja.**

1. *Obvezna priloga je tudi dokazilo o lastništvu, lokacijska informacija in izpis iz zemljiške knjige, katere dokumente imamo datirane na  datum 25.2.2020. So dokumenti z navedenim datumom ustrezni ali jih pridobimo z novejšim datumom?*

**Prijavitelj v prijavnem obrazcu navede podatke o lastništvu nepremičnine. Dokazila o lastništvu ni potrebno prilagati, če so podatki o lastništvu v prijavnem obrazcu identični s podatki v zemljiški knjigi. Če pa npr. sprememba lastništva še ni vpisana v zemljiško knjigo, mora lastnik predložiti upravno overjeno kopijo pravnega posla (npr. kupoprodajno pogodbo).**

*Ali je določena kakšna spodnja meja vrednosti prijavljenega projekta?*

**NE.**

*Ali je kakšna omejitev glede pričetka del, npr. če se je že šlo v postopek zbiranja ponudb?*

**Pričetek ni predpisan, v besedilu razpisa (poglavje Obdobje upravičenosti stroškov) pa je navedeno, da so stroški upravičeni, če bodo nastali od datuma oddaje vloge na javni razpis do roka za dokončanje projekta. Za priznanje upravičenosti stroškov morajo torej le ti nastati v obdobju od datuma oddaje vloge do 30.10.2022, izkazano pa mora biti tudi upoštevanje ostalih določil razpisa.**

*Imamo domačijo z žago in mlinom na vodni pogon iz 19. stoletja, razglašeno kot kulturni spomenik lokalnega pomena in že nekaj časa si prizadevam za obnovo.*

*Pri preverjanju pogojev in zahtev pri vašem razpisu sem naletel na težavo, saj ne morem dostopati do vloge  oz. spletnega obrazca. Želel bi se namreč seznaniti z vsemi elementi, ki so potrebni za prijavo na razpis. Tudi na ZVKD-ju mi niso mogli pomagati, saj imajo enako težavo - očitno je težava tehnične narave.*

*Zanima me, če je obrazec dosegljiv tudi v kakšni drugi obliki (npr. pdf datoteka) - vsaj za vpogled.*

**Glede dostopa do obrazca ne bi smeli imeti težav. Poglejte še navodila uporabnikom aplikacije eJR, ki so objavljena na spletnih straneh pri objavi razpisa, ki vam bodo zagotovo v pomoč.**

**Za vpogled, kaj vse potrebujete za prijavo, vam pošiljam osnutek prijavnega obrazca v WORD obliki. Opozarjam pa, da je za prijavo na razpis nujno izpolniti e-obrazec.**

*Na prijavnem obrazcu je pod Sklop 2, Predstavitev projekta, Vrsta del možen samo vnos slikarskih in kiparskih del, pri nas pa imamo tesarska in mizarska dela (obnova lesenega mehanizma in mlinskih elementov vključno z lesenimi zobniki in vodnim kolesom), ki so tudi zajeti v Katalog konservatorsko-restavratorskih del. Kako lahko naša predvidena dela vnesemo v obrazec?*

**Dela, ki jih nameravate izvesti ne sodijo v sklop 2, temveč v sklop 1. Pri sklopu 2 gre namreč za sofinanciranje izvedbe konservatorsko-restavratorskih posegov na delih nepremičnih spomenikov po Katalogu konservatorsko-restavratorskih del na nepremičnih spomenikih in stavbni dediščini, poglavje Konservatorsko-restavratorska dela in ne poglavje Tesarstvo, Mizarstvo, ...**

1. *Zanima me kako postopati v primeru, če kot upravnik želimo prijaviti večstanovanjsko stavbo na dva sočasno ali zaporedno objavljena razpisa za pridobitev nepovratnih sredstev obnove nepremične kulturne dediščine. Se lahko glede na pogoje razpisa JPR2-SVP-2021-22 z isto stavbo prijavimo tudi na druge razpise in v kolikor uspemo pridobiti nepovratna sredstva na obeh razpisih:*
* *Lahko koristimo denarna sredstva samo enega razpisa (sami izberemo katerega)?*
* *Koristimo sredstva obeh?*
* *Prijava na oba ni mogoča oziroma se vloga že takoj zavrne?*

**Če ne gre za dvojno financiranje istih stroškov, lahko  - ne glede, da ste nekaj sredstev pridobili iz drugih javnih virov -  koristite tudi sredstva iz tega razpisa (morate pa pri drugih razpisih preveriti, kakšna določila imajo oni glede tega).**

1. *V točki št. 8 – Pogoji za kandidiranje na javnem razpisu (kaj vse mora prijavitelj predložiti) je zapisano:*

*da vsaj v petih (5) letih po koncu projekta ne bo prišlo do sprememb lastništva kulturnega spomenika oz. da bo v primeru, da bo v petih letih po koncu projekta prišlo do prodaje ali izgube lastništva nad spomenikom iz drugih razlogov, vrnil javna sredstva, ki bodo vložena v spomenik, kaj to konkretno pomeni v primeru sprememba lastništva posamezne stanovanjske enote v večstanovanjskih stavbah? Etažnim lastnikom namreč ne moremo preprečiti prodaje ali nakupa stanovanj.*

**Gre za določilo Zakona o varstvu kulturne dediščine (Uradni list RS, št.** [**16/08**](http://www.uradni-list.si/1/objava.jsp?sop=2008-01-0485)**,** [**123/08**](http://www.uradni-list.si/1/objava.jsp?sop=2008-01-5551)**,** [**8/11**](http://www.uradni-list.si/1/objava.jsp?sop=2011-01-0278) **– ORZVKD39,** [**90/12**](http://www.uradni-list.si/1/objava.jsp?sop=2012-01-3529)**,** [**111/13**](http://www.uradni-list.si/1/objava.jsp?sop=2013-01-4131) **in** [**32/16**](http://www.uradni-list.si/1/objava.jsp?sop=2016-01-1367)**), ki v 6. odstavku 40. člena navaja, da mora lastnik v primeru prodaje ali izgube lastništva nad spomenikom iz drugih razlogov vrniti javna sredstva, ki so bila vložena v spomenik. V tem okviru je določen rok petih let. Primer večstanovanjskih stavb je seveda specifičen. Ministrstvo bo zahteve in obveznosti podrobneje opredelilo v pogodbi o sofinanciranju.**

*V zvezi z omenjenim razpisom vas sprašujem, ali lahko v elektronsko vlogo, ki jo pripravljamo za zunanjega prijavitelja, vstopamo preko osebnega računa pripravljavca vloge in pri tem uporabimo lastno uporabniško ime in geslo. Je torej ta način sprejemljiv – da za drugega naročnika preko lastnega uporabniškega imena dostopamo do vloge in jo tudi izpolnimo. Če je to mogoče, lahko vlogo oddamo v elektronski obliki na povezavi:* [*http://ejr.ekultura.gov.si/ejr-web*](http://ejr.ekultura.gov.si/ejr-web) *ali jo moramo natisniti in poslati v tiskani obliki, ki mora biti opremljena z lastnoročnim podpisom prijavitelja ter žigom prijavitelja (če posluje z žigom)?*

*Lepo naprošamo za pojasnilo, kako izpeljati pripravo in oddajo vloge za zunanjega naročnika, ki nima kvalificiranega digitalnega potrdila, prav tako pa je lahko problematična mobilna identiteta smsPASS.*

**V elektronsko vlogo, ki jo pripravljate za zunanjega prijavitelja, lahko vstopate preko osebnega računa pripravljavca vloge in pri tem uporabite lastno uporabniško ime in geslo (ali druga dva načina prijave: kvalificirano digitalno potrdilo ali smsPASS). Zaradi formalnosti morate pripeti v obrazec pooblastilo. (Če stranka oziroma njen zakoniti zastopnik določi pooblaščenca, ki jo zastopa v postopku oziroma pri posameznih dejanjih, mora biti priloženo ustrezno pooblastilo za zastopanje stranke oziroma zakonitega zastopnika.)**

**To pooblastilo lahko velja tudi za podpisovanje in tako se lahko sami odločite ali boste vlogo oddali fizično ali e-podpisano.**

**Priprava in oddaja vloge za zunanjega naročnika, ki nima kvalificiranega digitalnega potrdila (ali celo smsPASS.) je mogoča, saj se lahko registrira zgolj z uporabniškim imenom in geslom in na koncu vlogo fizično odda.**

*Ali na razpis lahko kandidiramo s konservatorsko-restavratorskimi posegi na arheološki ostalini - na novo odkritih delih zidov dveh srednjeveških objektov, ki se varujeta na mestu odkritja (in situ), in nimata lastne oznake enote nepremične dediščine, temveč sta sestavni del enote nepremične dediščine enote X.*

*Vsebina del, ki bi jih želeli prijaviti na razpis MK:*

*Sklop 2:*

*- sofinanciranje izvedbe konservatorsko – restavratorskih posegov na arheološki ostalini –na novo odkritih delih zidov dveh srednjeveških objektov, ki se varujeta na mestu odkritja (in situ);*

*s*

*- v Katalogu konservatorsko – restavratorskih del – pod rubriko 1: zidarstvo (sanacija zidov)*

*Obrazložitev:*

*Med arheološkimi raziskavami odkrita zidova, ki sta ostanka srednjeveških objektov na pobočju hriba, predstavljata varovani sestavini  in dela nepremičnega spomenika enote X. Zaradi izjemnosti se varujeta na mestu odkritja.  Kot je razvidno iz opisa enote dediščine so varovane sestavine spomenika tudi arheološke ostaline, saj enota nepremične dediščine predstavlja v osnovi gradišče, rimsko utrdbo, tabor, vas.*

*Namen konservatorsko-restavratorskega posega, ki se bo izvajal po navodilih pristojne OE ZVKDS, je ohranjanje sestavin spomenika -  to je ohranitev zidov srednjeveških objektov.*

**Na razpis se lahko prijavite, saj gre za spomenik, katerega sestavni in varovani element so arheološke ostaline. Enota nepremične dediščine predstavlja v osnovi gradišče, rimsko utrdbo, tabor, vas.**

**Dela, ki jih nameravate izvesti ne sodijo v sklop 2, temveč v sklop 1 (vzdrževalna dela, dela za ohranjanje arheološkega spomenika). Pri sklopu 2 gre namreč za sofinanciranje izvedbe konservatorsko-restavratorskih posegov na delih nepremičnih spomenikov po Katalogu konservatorsko-restavratorskih del na nepremičnih spomenikih in stavbni dediščini, poglavje Konservatorsko-restavratorska dela in ne poglavje Zidarstvo.**

*Na javni razpis pod sklop 2 nameravamo prijaviti restavriranje dela objekta, ki je kulturni spomenik. Gre za nekdanji pomemben industrijski obrat,*

*ki je danes spremenjen v muzej. Zanima nas ali med predmete upravičene do sofinanciranja spadajo tudi posamezni muzejski predmeti, ki predstavljajo muzejske eksponate, in sicer: žarilna peč, ki je delovala v tem industrijskem obratu in še vedno kot muzejski predmet stoji na primarni lokaciji v objektu, lokomotiva, ki je nekoč dovažala material v omenjeni obrat, danes pa je kot muzejski predmet umeščena v objekt, poleg tega pa še par strojev, ki so bili v kulturni spomenik preneseni od drugod in so prav tak muzejski predmeti.*

**Žal ne. Upravičeni stroški so stroški obnovitvenih del za ohranjanje varovanih sestavin nepremičnih spomenikov in njihovih delov, skladnih s kulturnovarstvenimi pogoji.**

**Premične zbirke in posamezne muzejske postavitve in eksponati niso upravičeni stroški tega razpisa, razen če so z odlokom varovani kot del nepremičnega kulturnega spomenika.**

*Ali se na razpis lahko prijavimo na WORD obrazcu, ki smo ga dobili v pomoč pri izpolnjevanju?*

**NE!** **Vloga mora biti izpolnjena in oddana v ELEKTRONSKI obliki na spletnem obrazcu, ki je dostopen na naslovu** <http://ejr.ekultura.gov.si/ejr-web>**.**

**Vlogo na javni razpis lahko oddate na način, določen v točki 12.1. (oddaja elektronsko podpisane vloge), ali na način, določen v točki 12.2. (oddaja lastnoročno podpisane vloge) besedila javnega razpisa.**

*Želimo se prijaviti na razpis na področju nepremične kulturne dediščine za 2. sklop. V razpisni dokumentaciji je navedeno, da so upravičeni stroški vsi posegi po Katalogu konservatorskih-restavratorskih del. Želimo prijaviti obnovo oken in vhodnih vrat, torej mizarska dela. Ko pripravljamo dokumentacijo je možnost le slikarska in kiparska dela. Ali mizarska dela niso upravičen strošek.*

**Pri sklopu 2 gre namreč za sofinanciranje izvedbe konservatorsko-restavratorskih posegov na delih nepremičnih spomenikov po Katalogu konservatorsko-restavratorskih del na nepremičnih spomenikih in stavbni dediščini, poglavje Konservatorsko-restavratorska dela in ne poglavje Tesarstvo, Mizarstvo, ...Dela, ki ne sodijo v poglavje Konservatorsko-restavratorska dela, morate prijaviti pod sklop 1.**

**Za več informacij glede del, ki sodijo v poglavje  Konservatorsko-restavratorska dela po Katalogu konservatorsko-restavratorskih del na nepremičnih spomenikih in stavbni dediščini, se lahko obrnete na Restvartorski center Zavoda za varstvo kulturne dediščine Slovenije.**

*V Pogojih za sklop 2 je v 2. točki zahteva po potrdilu o lastništvu. Ali je potrebno tako potrdilo tudi za posamezni del opreme kulturnega spomenika (npr. oltarna oprema, pohištvo, slike na platnu..), ali zadošča podatek o lastniku iz zemljiške knjige. Če je potrebno, kdo ga izda?*

**NE. Lastništvo je vezano na spomenik, zadošča podatek iz Zemljiške knjige.**

*V Pogojih za sklop 2 je v 4. točki navedeno, da mora imeti prijavitelj zaprto finančno konstrukcijo  z upoštevanjem pričakovanih sredstev iz naslova razpisa. Ali v primeru, da prijavitelj zaprosi za 100% financiranje iz razpisa to pomeni, da mu torej ni potrebno zagotavljati sredstev, ker jih v celoti pričakuje iz razpisa?*

**DA. Pri sklopu 2 ni zahtevano sofinanciranje lastnika, kljub temu pa lahko lastnik pristopi k sofinanciranju projekta tudi z lastnimi sredstvi in s tem pridobi kakšno točko pri ocenjevanju projekta (glej kriterije in merila izbora)**

*Kdaj prijavitelj dobi nakazana sredstva s strani MK, da lahko z njimi plača izvedena dela.*

**Izplačilo se izvrši skladno z Zakonom o izvrševanju proračunov Republike Slovenije za leti 2021 in 2022 (Uradni list RS, št.** [**174/20**](http://www.uradni-list.si/1/objava.jsp?sop=2020-01-3088) **- ZIPRS2122). Skladno z 32. členom ZIPRS2122 je za plačilo pogodbenih obveznosti plačilni rok 30. dan po prejemu popolne dokumentacije, ki je podlaga za izplačilo (zahtevek za izplačilo in od skrbnikov pogodbe in odgovornega konservatorja potrjeni računi/situacije s priloženo specifikacijo opravljenih del). Način plačila je opisan tudi v 5. členu vzorca pogodbe, ki je sestavni del prijavnega obrazca. Prijavitelj si mora vsa določila pogodbe pred oddajo prijave pogledati in to v obrazcu prijave potrditi.**

*Ali je, če je prijaviteljeva vloga izbrana, 100% garantirano, da dobi sredstva za plačilo izvajalca (da ni možno, da v primeru izpada izplačila s stani MK pade breme plačila na lastnika)?*

**V primeru izbora ministrstvo odobri 100% višino zaprošenih sredstev, vendar si pridržuje pravico, da odobrenim projektom zniža predlagani delež sofinanciranja oz. ne sklene pogodbe s prijaviteljem, če se v času od oddaje vloge do sklenitve pogodbe spremenijo pogoji, na osnovi katerih je bil projekt izbran za sofinanciranje (npr. rebalans proračuna - sredstva proračuna, namenjena kulturi, se znižajo, ipd.). Takrat ima prijavitelj možnost, da odstopi od projekta, ali pa zagotovi sam manjkajoča sredstva.**

*V primeru, da ima prijavitelj na razpis v upravi dva kulturna spomenika, ter ima namen prijaviti na razpis iz vsakega po en predmet kulturne dediščine, ali ju lahko prijavi skupaj v enem obrazcu (z ločenima predračunoma z restavratorskim popisom del), ali ju mora prijaviti ločeno. Gre tudi za dve različni pravni osebi (vsak objekt ima v lasti ena pravna oseba), ki ju upravlja en upravitelj (v tem primeru tudi prijavitelj na razpis).  Kaj v primeru, da je možna prijava obeh predmetov skupaj, to pomeni za izbor na razpisu?*

**Vlogi morata bili ločeni. Vsaka vloga (projekt) se mora nanašati izključno na en spomenik.**

*Ali lahko v elektronsko vlogo, ki jo pripravljamo za zunanjega prijavitelja, vstopamo preko osebnega računa pripravljavca vloge in pri tem uporabimo lastno uporabniško ime in geslo. Je torej ta način sprejemljiv – da za drugega naročnika preko lastnega uporabniškega imena dostopamo do vloge in jo tudi izpolnimo. Če je to mogoče, lahko vlogo oddamo v elektronski obliki na povezavi:* [*http://ejr.ekultura.gov.si/ejr-web*](http://ejr.ekultura.gov.si/ejr-web) *ali jo moramo natisniti in poslati v tiskani obliki, ki mora biti opremljena z lastnoročnim podpisom prijavitelja ter žigom prijavitelja (če posluje z žigom)?*

*Lepo naprošamo za pojasnilo, kako izpeljati pripravo in oddajo vloge za zunanjega naročnika, ki nima kvalificiranega digitalnega potrdila, prav tako pa je lahko problematična mobilna identiteta smsPASS.*

**V elektronsko vlogo, ki jo pripravljate za zunanjega prijavitelja, lahko vstopate preko osebnega računa pripravljavca vloge in pri tem uporabite lastno uporabniško ime in geslo (ali druga dva načina prijave: kvalificirano digitalno potrdilo ali smsPASS). Zaradi formalnosti morate pripeti v obrazec pooblastilo. (Če stranka oziroma njen zakoniti zastopnik določi pooblaščenca, ki jo zastopa v postopku oziroma pri posameznih dejanjih, mora biti priloženo ustrezno pooblastilo za zastopanje stranke oziroma zakonitega zastopnika.) To pooblastilo lahko velja tudi za podpisovanje in tako se lahko sami odločite ali boste vlogo oddali fizično ali e-podpisano. Priprava in oddaja vloge za zunanjega naročnika, ki nima kvalificiranega digitalnega potrdila (ali celo smsPASS.) je mogoča, saj se lahko registrira zgolj z uporabniškim imenom in geslom in na koncu vlogo fizično odda.**

*Ali je s strani ZVKDS potreben podpis celotne prijavnice ali zadostuje z njihove strani podpisan popis del?*

**Pri sklopu 1 podpiše odgovorni konservator (ali vodja območne enote) ZVKDS podroben popis del s količinami in predračunom – lahko samo prvo stran, kjer se podpiše tudi izvajalec/pripravljavec popisa. Vloge/prijavnice ZVKDS ne podpisuje. Jo podpiše le prijavitelj projekta**

*Po preučitvi razpisne dokumentacije za Spomeniško-varstveni projektni razpis (oznaka JPR2-SVP-2021-22) se na Vas obračamo z vprašanjem glede izpolnjevanja prijavnega obrazca, in sicer izpolnjevanja poglavja "Finančna konstrukcija". V prijavni obrazec je potrebno vnesti Finančno konstrukcijo za leto 2021 in 2022 ter morebitna sredstva sofinanciranja.*

*V našem primeru je celotna investicija že upravičena oz. prejemnica sofinanciranja na razpisu za celovito energetsko sanacijo s strani Ministrstva X.*

*Stroški izvedbe konservatorsko-restavratorskih del, s katerimi želimo kandidirati na JPR2-SVP-2021-22, sklop 2 niso upravičeni stroški s strani Ministrstva X, niti niso pridobljeni kakšni drugi viri sofinanciranja teh stroškov.*

*Ali je potrebno za prijavo na sklop 2 vnesti finančno konstrukcijo celotnega investicijskega projekta (projekt se je pričel izvajati v letu 2018 in bo predvidoma zaključen v letu 2021) ali samo za ta samostojen del projekta, ki se nanaša na izvedbo konservatorsko-restavratorskih posegov, ki bodo izvedeni v letu 2021?*

**Vrednost projekta je vrednost upravičenih stroškov. V finančno konstrukcijo je potrebno vnesti vrednost projekta, ki ga prijavljate – torej vrednost konservatorsko-restavratorskih del.**

**27. 01. 2021**

1. *Ali je potrebno dokazovati lastna finančna sredstva prijavitelja in če ja, kaj se upošteva kot dokazilo.*

**Podpis vloge in potrditev izjave, da ima v celoti zagotovljena sredstva za izvedbo projekta, upoštevaje tudi pričakovana sredstva z naslova tega razpisa, ki so omejena z vrednostjo, opredeljeno v razpisu (če kateri od drugih virov, ki jih predvideva v finančni konstrukciji, dejansko ne bo pridobljen, jih bo zagotovil iz lastnih virov), zadošča. Če je projekt odobren, sklenemo pogodbo v predlaganem finančnem deležu.**

1. *V primeru, da investitor s.p. ali se smatra, da je prijavitelj fizična ali pravna oseba?*

**Fizična oseba.**

1. *Ali odstranitev dotrajanih medetažnih konstrukcij s talnimi sloji in zamenjava z novimi medetažnimi konstrukcijami, vključno z novimi talnimi sloji, sodi med upravičene stroške.*

**Ti posegi sodijo med upravičene stroške samo pod pogojem: 1. da bo nova medetažna konstrukcija enaka obstoječi in bodo zato ta dela opredeljena kot vzdrževalna (kar je malo verjetno) ali 2. da imate pridobljeno gradbeno dovoljenje in bo zamenjava medetažnih konstrukcij del statične (protipotresne) sanacije objekta.**

*4. Ali izvedba toplotne izolacije med špirovci in zapiranje z MK ploščami sodi med upravičene stroške.*

**DA.**

*5. Ali sodi odstranitev nestrokovno izvedenih betonskih elementov in njihova nadomestitev z novimi lesenimi po zgledu prvotnih (zahteva ZVKD) sodi med upravičene stroške,*

**DA.**

*6. Ali sodi obnova vodnjaka med upravičene stroške,*

**DA, v kolikor je vodnjak sestavni del spomenika.**

*7. Ali sodi odstranitev obstoječega zunanjega tlaka pred glavnim vhodom ter izvedba novega kamnitega tlaka pod upravičene stroške,*

**DA.**

*8. Ali sodi med upravičene stroške izvedba novih notranjih stopnišč?*

**NE.**

*9. Za potrebe izvedbe meteorne odvodnje je potrebno izvesti poleg revizijskih jaškov in peskolov tudi ponikovalnico. Posledično je potrebno prekopati dvorišče, ki je sedaj v peščeni izvedbi. Zahteva ZVKD-ja je izvedba enotnega betonskega tlaka v videzu mačjih glav. Ali sodi pod upravičene stroške celoten tlak, ali samo tlak v območju prekopa?*

**Celoten.**

*10. Ali sodi med upravičene stroške tudi izvedba male čistilne naprave?*

**NE.**

*11. Ali polkna, ki jih zahteva ZVKD sodijo med upravičene stroške.*

**DA**

*Samo z izjavo pri prijavi da "prijavitelji  zagotavljamo lastna finančna sredstva v višini nad 70 % vrednosti projekta", bi pri tretjem kriteriju dobili 3 točke?*

*Ali je to mišljeno tako, da bi npr. vrednost vseh del dosegala 200 000 €, vrednost subvencioniranja je do 40 000 € in tako bomo morali imeti lastnih sredstev 160 000 € oziroma 80 %?*

**Da. V tem deležu se potem sklene pogodba in ministrstvo plača upravičencu do 30% vrednosti računov.**

*Večjo verjetnost, da bo projekt sprejet, bodo torej imeli vrednejši projekti (npr. nad 200000 € vrednost vseh računov), projekti pod 40000 € pa sploh ne pridejo v poštev, saj bi v tem primeru bil delež naših sredstev 0 % (ob 100 % subvencioniranju)?*

*Popravite me tudi tukaj, če ne razmišljamo prav: če bo npr. vrednost naših del točno 40000 € in bi imeli na koncu 100 % subvencioniranje - pri kriteriju 3 bi v tem primeru dobili 0 točk (0 % delež naših sredstev - po srečnem spletu okoliščin in zadostnega števila točk na ostalih kriterijih bi nekako prišli skozi sito projektov).*

**Vrednost projekta ne igra vloge pri ocenjevanju. Delež lastnih sredstev pri projektu je tisti, ki se ocenjuje. Če se prijavljate na sklop 2 (kjer sofinanciranje z lastnimi sredstvi ni pogoj) in imate kljub temu zagotovljena finančna sredstva v višini nad 20 % vrednosti projekta, prejmete določene točke.**

**Če se prijavljate na sklop 1, kjer je pogoj 50 % lastna udeležba, prejmete dodatne točke pri lastnem sofinanciranju nad 50%.**

**Kriterij 3: zagotovljena lastna finančna sredstva prijavitelja projekta:**

* **prijavitelj ima zagotovljena finančna sredstva v višini nad 20 % do vključno 50 % vrednosti projekta – velja samo za sklop 2 (1 točka);**
* **prijavitelj ima zagotovljena finančna sredstva v višini nad 50 % do vključno 70 % vrednosti projekta (2 točki);**
* **prijavitelj ima zagotovljena finančna sredstva v višini nad 70 % vrednosti projekta (3 točke);**

*Zanima nas, ali lahko navedeno vsebino del prijavimo na razpis MK:*

*Sklop 2:*

*sofinanciranje izvedbe konservatorsko – restavratorskih posegov na arheološki ostalini – na ostankih rimskega objekta, ki se varuje na mestu odkritja (in situ);*

*V Katalogu konservatorsko – restavratorskih del – pod rubriko 1: zidarstvo (sanacija temeljev, zidov)*

*Obrazložitev:*

*Rimski objekt (zidovi + temelji zidov) je varovana sestavina in del nepremičnega arheološkega spomenika X, ki se varuje na mestu odkritja – in situ. Namen konservatorsko- restavratorskega posega, ki se bo izvajal po navodilih pristojne OE ZVKDS, je ohranjanje rimskih ostalin, zidov in temeljev rimskega objekta.*

**Na razpis se lahko prijavite, saj gre za spomenik, katerega sestavni in varovani element je obzidje s pripadajočim grobiščem.**

**Dela, ki jih nameravate izvesti ne sodijo v sklop 2, temveč v sklop 1 (vzdrževalna dela, dela za ohranjanje arheološkega spomenika: dela, namenjena zaščiti in prezentaciji arheološkega spomenika, kot so posegi za zaščito pred škodljivimi vplivi talne in meteorne vode ter druga dela, namenjena ohranjanju in vzdrževanju varovanih sestavin spomenika in njegovih delov). Pri sklopu 2 gre namreč za sofinanciranje izvedbe konservatorsko-restavratorskih posegov na delih nepremičnih spomenikov po Katalogu konservatorsko-restavratorskih del na nepremičnih spomenikih in stavbni dediščini, poglavje Konservatorsko-restavratorska dela in ne poglavje Zidarstvo.**

*1) Dela bodo verjetno zahtevala sodelovanje več mojstrov restavratorjev (mizarska dela, slikarska dela), v razpisni dokumentaciji je pod pogoji navedeno "da se izvajalca izbere na osnovi presoje vsaj treh ponudb".*

*Če bi torej za naša dela potrebovali npr. vsaj 2 izvajalca, ki bosta pokrila vsak svoje področje, potrebujemo 2x3 ponudbe? Kakšen je kriterij za izbiro izvajalca - v vsakem primeru najnižja cena? V bistvu moramo biti pri prijavi projekta že povsem sklepčni, katerega izvajalca bomo izbrali?*

**Ne. Za prijavo na razpis zadošča popis in predračun enega ponudnika. Presoja treh ponudb v tej fazi še ni potrebna. Pred podpisom pogodbe pa bo ministrstvo zahtevalo predložitev sklepa o izboru najugodnejšega izvajalca (presoja treh ponudb – če cena ni edino merilo, mora biti utemeljen strokovni kriterij za izbor določenega izvajalca).**

**Še opozorilo: Z istim kulturnim spomenikov se ne smete prijaviti hkrati na sklop 1 in sklop 2.**

*2) V priloženi izjavi je navedeno "objekt ni statično ogrožen,...", kako se to za naš objekt dokazuje, potrebujemo mnenje kakšnega statika?*

**Ne. Zadošča vaša izjava.**

*3) Prijavitelj - upravičenec do sredstev razpisa - je lahko (so)lastnik, njegov pooblaščenec ali upravljalec KS z dokazilom. V primeru cerkve bi torej prijavitelj moral biti naš župnik oz. pooblaščenec? Kakšen je postopek dokazovanja, da je nekdo lahko pooblaščenec?*

**Pri sakralnih objektih je praviloma prijavitelj župnija. Lahko pa župnija za prijavo pooblasti tudi nekoga drugega. V tem primeru mora prijavitelj pripeti k obrazcu pisno pooblastilo.**

*4) Pridobiti moramo potrdilo ZVKDS, da gre za konservatorsko-restavratorske posege po Katalogu, v bistvu moramo torej seznam željenih posegov posredovati, pred oddajo dokumentacije na ZVKDS OE X, kjer se bo verjetno eden izmed konservatorjev aktiviral in prišel na ogled cerkve?*

**Pri prijavi na sklop 2 morate za predvidene restavratorsko-konservatorske posege pridobiti Potrdilo Restavratorskega centra ZVKDS (vzorec potrdila je sestavni del obrazca), da gre za konservatorsko-restavratorske posege po Katalogu konservatorsko-restavratorskih del na nepremičnih spomenikih in stavbni dediščini, poglavje Konservatorsko-restavratorska dela. Za predvidene posege morate imeti pridobljene tudi kulturnovarstvene pogoje in kulturnovarstveno soglasje ZVKDS (Obrnite se na Območno enoto Ljubljana ZVKDS)**

*5) Kriteriji in merila: na kakšen način bo komisija vrednotila, ali je nek spomenik/predmet neogrožen/ogrožen/zelo ogrožen? Z naše strani moramo to dobro tekstovno in fotografsko argumentirati, komisija pa se odloča na podlagi njihovih izkušenj in ekspertiz?*

**Projekte ocenjuje strokovna komisija za nepremično kulturno dediščino na podlagi vaše prijave in strokovnega poznavanja terena in objektov.**

*6) In še zadnje, najpomembnejše vprašanje, na temo kriterij in meril: pri kriteriju 3 se ocenjuje, kakšen delež finančnih sredstev ima prijavitelj zagotovljen, kako bi v našem primeru dokazovali, da imamo npr. 70 % zagotovljenih finančnih sredstev za vse restavratorsko - konservatorske posege? Je to z bančnimi izpiski, izjavo lastnika?*

**Pri prijavi dokazujete le z izpolnjeno finančno konstrukcijo in podpisom prijavnega obrazca. Če pride do sklenitve pogodbe, morate po končanem projektu (po prejetem zadnjem letnem izplačilu sredstev) ministrstvu v roku 30 dni dostavil dokazila o plačilu računov, ki so neposredno izstavljeni za plačilo celotne vrednosti projekta (kot ustrezno dokazilo ministrstvo upošteva le kopije bančnih izpisov nakazil, kopije univerzalnih plačilnih nalogov oz. položnic, ne upošteva pa listin o kompenzaciji in podobnih posrednih oblik, ki ne zajemajo neposrednega plačila pogodbenih del).**

*Na vas se obračam z vprašanjem glede prijave na razpis in upravičenosti stroškov.*

*Naš projekt zajema vzdrževalna dela (zamenjava kritine) na strehi J trakta, JZ stolpa ter dela Z trakta do požarnega zidu ter ureditev podstrešja v JZ stolpu ter delu Z trakta objekta X. Obravnavani del podstrešja se uporablja za hrambo muzejskih in drugih predmetov, predvidene ureditve podstrešja pa bi med drugim zajemale vzdrževalna dela v smislu vgradnje novega poda s podkonstrukcijo iz kovinskih profilov raznih oblik in dimenzij kateri se naslonijo na obstoječe nosilne zidove. V Z delu trakta bi se na kovinsko podkonstrukcijo izvedel lesen pod (parket), v JZ stolpu pa bi se nanjo vgradile steklene plošče. Omenjeni posegi bi se izvedli z namenom razbremenitve, zaščite ter ohranjanja obstoječih originalnih lesenih stropov (tramovnih skladov) ter ohranitvi/zaščiti ometov na spodnji strani stropa (v muzeju), v stolpu pa bi steklena tla hkrati omogočala tudi prezentacijo nosilne lesene konstrukcije in lesnih zvez stolpa.*

*Smatramo, da v skladu z razpisnimi pogoji predvidena dela sodijo med upravičene stroške. Prosimo za vašo potrditev.*

**Opis posegov lahko uvrstimo med vzdrževalna dela, ki so upravičen strošek.**

*Ob pripravi prijav na zadevni JR so se nam pojavila dodatna vprašanja:*

*V primeru da je prijavitelj občina, mora biti projekt uvrščen v NRP – ali občina zadosti pogoju prijave, v primeru ko projekt še ni zajet v proračun in v NRP, JE PA NRP V PRIPRAVI IN BODO SREDSTVA ZAGOTOVLJENA. Izjave o uskladitvi kot take prav tako ni možno podati, ker ne gre za uskladitev v NRP, temveč za novo postavko.*

**Žal ne. Razpisni pogoj je, da mora biti projekt uvrščen v veljavni načrt razvojnih programov (NRP) občine. Projekt uvrstite začasno na nek obstoječi evidenčni projekt in priložite izjavo.**

*Drugo vprašanje: v primeru da bi želeli projekt izvesti v letu 2022 ter tudi črpati sredstva v 2022, je prav tako prijava na trenutni JR?*

*Če smo pravilno razumeli, bo naslednji tovrstni razpis čez dve leti?*

**Da. Tudi če bi želeli črpati sredstva v 2022, morate projekt prijaviti na ta razpis.**

*Ali bodo investitorji ob prijavi od ZVKDS potrebovali še kaj, poleg KVP in KVS. Ker nimam vpogleda v prijavni obrazec bi se rad prepričal, če moramo konservatorji podati še kaj, kot npr. oceno ogroženosti ipd.*

**Vključenost ZVKDS se zahteva pri:**

* **Sklopu 1:  Prijavitelj mora priložiti PODROBEN POPIS DEL S KOLIČINAMI IN PREDRAČUNOM, datiran v letu 2020 ali 2021, ki ga pripravi projektant ali izvajalec. Potrjen mora biti s podpisom in žigom pripravljavca ter odgovornega konservatorja (ali vodje območne enote) ZVKDS.**
* **Sklopu 2: Prijavitelj mora priložiti PODROBEN POPIS DEL S KOLIČINAMI IN PREDRAČUNOM, datiran v letu 2020 ali 2021, ki ga pripravi projektant ali izvajalec. Potrjen mora biti s podpisom in žigom pripravljavca ter vodje Restavratorskega centra ZVKDS.**
* **Za predvidene posege morajo biti pridobljeni kulturnovarstveni pogoji in soglasje ZVKDS (datum in številka KVP in KVS)**

**Oceno ogroženosti mora podati prijavitelj (opomba: zavod bo naknadno vključen tudi pri ocenjevanju ogroženosti spomenikov kot pomoč strokovni komisiji, ki ocenjuje projekte)**

*Na spletni stran sem opazil razpis na katerega se bi prijavil X, ki ne razpolaga s certifikatom.*

*Prosim vas, če je možno, da nam posredujete razpisno dokumentacijo, da jo lahko izpolnimo in pošljemo po pošti.*

**Prijavni obrazec je na razpolago samo v elektronski obliki. Vsak prijavitelj si mora urediti svoj dostop do eJR. Lahko pa en prijavitelj odda za drugega z enakim dostopom, če priloži pooblastilo za zastopanje. Mogoči so trije dostopi: z uporabniškim imenom in geslom, s kvalificiranim digitalnim potrdilom ter z mobilno identiteto smsPASS. Prijavitelj X se torej lahko prijavi z uporabniškim imenom in geslom, ki ne zahteva digitalnega potrdila. Pripenjam navodila, kjer je obrazložen postopek prijave.**

**Če ne bo šlo, se obrnite na Sonjo Hiti Ožinger na elektronski naslov** **sonja.hiti-ozinger@gov.si****, ki vam bo nudila tehnično pomoč.**

*Občina pripravlja dokumentacijo na objavljen Javni razpis za izbor kulturnih projektov na področju  nepremične kulturne dediščine....(oznaka javnega razpisa: JPR2-SPV-2021-22) in nas zanima ali lahko vse upravičene stroške prenesemo v leto 2022, tako, da bi zahtevek dali šele v letu 2022, v letu 2021 pa upravičenih stroškov ne planiramo, zato zahtevka ne bi vlagali ter ali  za dokazilo, kjer se zahteva grafični prikaz predlaganih posegov, lahko predložimo konservatorski načrt?*

**DA. Vse upravičene stroške lahko prenesete v leto 2022.  Lahko priložite tudi konservatorski načrt, če je iz njega jasno razvidno, kaj se predmet prijave na razpis.**

*Potem lahko ob vlogi damo izjavo, da bomo ob oddaji zahtevka (se pravi v letu 2022) imeli tudi usklajen NRP in to zadostuje, glede na to, da v letu 2021 ne bomo vlagali zahtevka NRP 2022, ki ga bomo priložili kot dokazilo ob oddaji zahtevka, pa bodo tako vidni neupravičeni stroški iz leta 2021.*

**Da, priložite izjavo o uskladitvi NRP.**

*Pripravljamo Investicijsko dokumentacijo (DIIP in IP), kjer je naš projektant predvidel upravičene stroške tako v letu 2021 kot v 2022. V letu 2022 je planiranih več kot 200.000 € upravičenih stroškov, kar je tako najvišji znesek, ki ga je možno dobiti na razpisu, zato me zanima ali lahko prijavimo, da sredstva v višini 200.000 pričakujemo s strani MK samo v letu 2022 in damo potem zahtevek v letu 2022 ali moramo, glede na to, da bo finančna konstrukcija investicija prikazovala upravičene stroške tudi v letu 2021, le-te (se pravi del) tudi že v letu 2021? Ker se lahko pri izbiri izvajalca kaj zatakne ali se postopek predolgo vleče, mogoče izbrani izvajalec ne bom mogel v letošnjem letu potem izstaviti nobenega računa oz. ker je rok za zahtevek do 30.10.2020, se nam zdi škoda, da bi letos planirali morebitna prejeta sredstva z vaše strani. Lahko naredimo tako, ali moramo sredstva s strani MK razdeliti za letos in drugo leto?*

**Sredstva MK ni potrebno razdeliti na dve leti. Lahko načrtujete vsa zaprošena sredstva MK v letu 2022 (vendar max 200.000 EUR) in v letu 2022 pošljete tudi zahtevek za plačilo skupaj z vsemi računi 2022 in 2021.**

*Ali je menjava dotrajanih elektro in strojnih inštalacij v celoti neupravičen strošek pri sklop-u 1 tudi v kolikor gre za vzdrževalna dela. V razpisu so namreč ta dela navedena kot neupravičena le pri točki b - Rekonstrukcija.*

**Neupravičeni stroški so skupni za točko a in b sklopa 1.  Menjava dotrajanih elektro in strojnih inštalacij je v celoti neupravičen strošek pri sklop-u 1.**

**V besedilu razpisa je zapisano:**

**Med upravičene stroške NE SODIJO:**

* **Inštalacijska vzdrževalna dela: popravilo ali zamenjava električnih in telekomunikacijskih vodov in napeljav in strelovodne zaščite ter vodovoda, kanalizacije, strojne opreme in dimovodnih naprav, tudi popravilo ali zamenjava priključkov.**

*Prijavitelj X v okviru JPR2-SVP-2021-2022 pripravlja projektno vlogo, ki bo med drugim obsegala tudi obnovo kapelice, ki spada pod kulturni spomenik Y. Za namene ureditve notranjega stropa kapelice je predvidena tudi montaža stropa iz mavčnih plošč po navodilih ZVKDS ter montaža toplotne izolacije iz steklene volne debeline 28 cm. Zanima nas, ali spadajo zgoraj navedena dela pod upravičene stroške v okviru javnega razpisa za izbor kulturnih projektov.*

**Omenjena dela ne sodijo med upravičene stroške po tem razpisu. Med upravičene stroške namreč  NE SODIJO:**

**- Dela v objektu: izvedba lahkih nenosilnih sten in ostalih novo vgrajenih konstrukcijskih elementov, ki niso vgrajeni v smislu zagotavljanja ohranjanja spomeniškovarstvene substance**

*Če pa prav razumem pravila JR,  je možno samo elektronsko oddajanje vloge, ki je ne morem prednatisniti pred izpolnjevanjem.*

*Imam prav?*

*Mi lahko pošljete vlogo v wordu ali pdf-ju, da jo izpolnimo na papirju in jo potem elektronsko oddam?*

*Zaradi korone in bolezni predsednice X me je zadolžila za oddajo vloge za sofinanciranje dokončanja projekta.*

**Vloge pred izpolnjevanjem ne morete natisniti. Vlogo v pdf lahko natisnete šele na koncu, ko jo izpolnite ali potem, ko jo že oddate. Prej je ne morete tiskati, saj gre za spletni obrazec, ki se prilagaja glede na vaše vnose.**

**Celoten obrazec v naprej pogledate, če  kliknete gumb  (slikica očesa) na začetku usmerjenega traku. Tu lahko pregledujete vsa polja in tudi namige, izpolnjevanje v pregledu pa ni mogoče.**

**Obrazec je spletni in se prilagaja glede na prejšnje vaše izbire, zato tudi ni nujno, da bo treba izpolniti vse, kar je na pregledu.**

**Če boste oddajali v imenu druge osebe, morate dodati pooblastilo za zastopanje kot priponko (podpisan sken).**

**22. 01. 2021**

*Z mamo sva solastnika domačije ki je vpisana v EŠD kot spomenik lokalnega pomena. Domačija je sestavljena iz več stavb. Stavba, ki bi jo prenavljali je v naravi dvonadstropna hiša, v pritličju je gostinski lokal, v prvem nadstropju stanovanje, v drugem pa bivalno podstrešje. Nameravamo sanirati streho (zamenjava kritine), obnoviti fasado, zamenjati dotrajana lesena polkna in urediti vhod na dvorišče. Pozitivno kulturnovarstveno mnenje območne enote ZVKD je bilo  že izdano. Zanima me, če je mogoča prijava na razpis, glede na to da se v objektu opravlja dejavnost?*

*Kakšen je ključ delitve upravičeno / neupravičeno? (površina ali kaj drugega)*

**DA, lahko prijavite tak objekt. Upravičenost stroškov se presoja glede na vrsto del. Upravičena in neupravičena dela so navedena v besedilu razpisa.**

*Ali pravilno razumemo pogoje RD, da za sklop 2 tudi v primeru da je prijavitelj občina, DIIP ni potreben?*

**DA.**

*V točki 8 razpisa je zapisano, da lahko prijavitelj za posamezni spomenik predloži le eno vlogo na sklop 1 ali eno vlogo na sklop 2. Območje ki je označeno v RKD pod EŠD X obsega več posameznih objektov (A, B, C, D, ...).****Vprašanja glede spomenika z oznako EŠD: X:***

*Ali se vsaka stavba znotraj območja tretira ločeno kot spomenik, ali se celotno območje gleda kot en spomenik?*

*Če se kot primer na razpis prijavita dva različna lastnika, lastnik objekta A in lastnik objekta B. Ali se to tretira kot dve vlogi za isti spomenik in je posledično ena vloga zavrnjena?*

*Če se kot primer na razpis prijavita dva različna objekta, objekt A in objekt B, kjer je lastnik/prijavitelj isti. Ali se to tretira kot dve vlogi za isti spomenik in je posledično ena vloga zavrnjena?*

**V vašem primeru gre za kompleks objektov pod isto EŠD, zato naj celovit projekt za ta spomenik prijavi en prijavitelj s pooblastilom vseh ostalih lastnikov in navede vse objekte, na katerih se bodo izvajali posegi. Več vlog za isti spomenik ne sme biti. V primeru prijave dveh ali več vlog za isti spomenik, bo obravnavana le tista, ki bo pravočasno oddana prva, vse ostale vloge pa bodo zavržene.**

1. *Prijavljali se bomo na sklop 1 za leto 2021. Predviden obseg del je 5-6 mesecev. V primeru, da pride pri izvedbi javnega razpisa da morebitne revizije ali kakšne druge zadeve, ki bi podaljšala izbiro izvajalca in s tem pričetek del in jih tako ne bi uspeli do konca izvesti do 30.10.2021. Ali je to utemeljen objektivni razlog za morebitno podaljšanje roka za oddajo zahtevka na ministrstvo oz. kaj se smatra kot utemeljen razlog za podaljšanje roka za oddajo zahtevkov (seveda v primeru, da nam bodo dodeljena sofinancerska sredstva)?*

**Ne. To ni utemeljen razlog. Objektivni razlog je neka višja sila, ki bi preprečila izvajanje del. Predlagam vam, da v tem primeru načrtujete sredstva za leto 2022 in ministrstvu dostavite zahtevek za izplačilo skupaj z računi v prvih mesecih leta 2022.**

*2. Istočasno z deli, ki jih bomo prijavili na razpis kot upravičene stroške, se bodo v javni razpis vključila in izvedla tudi dela, ki ne spadajo pod upravičene stroške, jih je pa potrebno istočasno izvesti v sklopu te faze obnove objekta. Kako je v tem primeru s poročanjem in oddajo zahtevka? Se predloži zahtevek in potrdila o izplačilu izvajalcem do višine določene s sofinancersko pogodbo, ali je potrebno ločevati situacije, kaj tretjega?*

**Vrednost projekta na razpisu je vrednost upravičenih stroškov. Seveda boste izvedli skupno javno naročilo za celotno investicijo, vendar mora biti tudi iz ponudbe/predračuna izbranega izvajalca jasno razvidno (označeno), katere postavke so upravičeni stroški in katere ne. Pri zahtevku za izplačilo lahko priložite tudi skupno situacijo (upravičeni in neupravičeni stroški), vendar morate tudi na njej označiti postavke, ki predstavljajo upravičene stroške. Delež sofinanciranja ministrstva se namreč izračuna od upravičenih stroškov projekta.**

*Glede odgovora na 1. vprašanje me zanima, v kolikor potem prijavimo sredstva za leto 2022, dela pa se začnejo 2021 ali je sporno če bo del situacij izdan in plačan že v letu 2021? Ali pa bi bila zadnja situacija izdana decembra 2021 in nato plačana januarja 2022, lahko še vedno uveljavljamo celotno vrednost operacije?*

**Ne, ni sporno. Stroški so upravičeni, če bodo nastali od datuma oddaje vloge na javni razpis do roka za končanje projekta. Projekt mora biti zaključen najkasneje 30. 10. 2022, ko je tudi rok za predložitev zadnjega zahtevka za izplačilo. V vašem primeru lahko prijavite tudi dvoletni projekt (finančna sredstva 2021 in 2022). Zahtevkov za izplačilo, ki jih dostavljate na ministrstvo, je lahko več. Ni nujno, da je en sam ob zaključku projekta.**

*Kot prijavitelj smo javno podjetje, ki mora zagotoviti (glede na vaš zadnji odgovor) za potrebe razpisa tudi investicijsko dokumentacijo (DIIP). Ali moramo podati tudi druga dokazila, ki veljajo po razpisu za občino pri sklopu 2?*

**Pri sklopu 2 ni potrebno pripenjati DIIP, proračuna, NRP – glej: pogoji na razpis za sklop 2.**

*Kaj pa za sklop 1?*

**Če je investitor občina, da, sicer ne. Če je investitor vaše podjetje (iz pogodbe o upravljanju mora biti razvidno, da imate »pravico graditi«), potem boste v primeru odobritve projekta tudi DIIP dostavili šele pred podpisom pogodbe.**

*Po preučitvi razpisne dokumentacije za Spomeniško-varstveni projektni razpis (oznaka JPR2-SVP-2021-22) se na Vas obračamo z vprašanjem glede izvajanja spomeniško-varstvenega projekta. V poglavju 8 POGOJI ZA KANDIDIRANJE NA JR je pod točko 7) Dodatna pogoja v primeru, da je prijavitelj Občina navedeno, da mora biti projekt uvrščen v veljavni načrt razvojnih programov (NRP) občine ter potrebna dokazila, ki jih mora občina predložiti.*

*Zanima nas naslednje. Za leto 2022 bi prijavili projekt, ki sicer ni še uvrščen v veljavni načrt razvojnih programov občine za tekoče leto. Glede na zahtevana dokazila, ki so veljavni akt o proračunu občine, izpis iz NRP, obrazec 3 in izjava o uskladitvi NRP, nas zanima če prijavimo projekt za leto 2022 ali je dovolj, da občina poda izjavo, da bodo podatki usklajeni ob priložitvi prvega zahtevka, to je v letu 2022, ko bo projekt že uvrščen v veljavni načrt razvojnih programov (NRP) občine za tekoče leto ali je pogoj za prijavo projekta dejanska uvrščenost projekta veljavni načrt razvojnih programov (NRP) občine?*

**Pogoj razpisa je, da je projekt uvrščen v NRP. Če se podatki projekta v NRP ne ujemajo s podatki projekta, ki ga prijavljate na razpis, priložite Izjavo o uskladitvi načrta razvojnih programov.**

*Na omenjeni razpis bi želeli prijaviti obnovo objekta X, kjer bi izvedli izolacijo temeljev.*

*Ker je razpisna dokumentacija dokaj obsežna, glede na kriterije pa predvidoma ne bomo dosegli niti polovice možnega števila točk, me zanima, približno koliko točk je bilo potrebno v takih primerih doseči na prejšnjih razpisih.*

**Prag za odobritev pri spomeniškovarstvenih razpisih ni določen, saj je odvisen od števila prijav, višine zaprošenih sredstev ter doseženih točk prijavljenih projektov.**

**Za primerjavo vam posedujem podatke razpisa 2019-2020, ko je bilo bistveno manj razpoložljivih sredstev (za dve leti je bilo na razpolago le 1,5 mio EUR). Najvišje možno skupno število točk po kriterijih je bilo na tem razpisu 23. Glede na vrednosti zaprošenih in vrednosti razpoložljivih sredstev za posamezni sklop so se v izbor uvrstili projekti, ki so dosegli 15 točk pri sklopu 1 oz. 13 točk pri sklopu 2.**

*Občina se namerava prijaviti na Javni razpis za izbor kulturnih projektov na področju nepremične kulturne dediščine v letih 2021-2022 z restavratorskimi deli kamnitih stopnic od objekta. Objekt je kulturni spomenik lokalnega pomena.*

*Iz ZK izpiska izhaja, da ima Občina stavbno pravico. Zanima nas, če smo upravičenci po tem JR/sklop 2.*

*Zanima nas tudi koliko prijav za različne spomenike lahko odda Občina, saj imamo veliko dotrajanih spomenikov.*

**DA****. Iz javnega razpisa izhaja, da se lahko prijavi lastnik, imetnik stavbne pravica pa je lastnik stavbe (na sicer tuji nepremičnini). Število vlog, ki jih predlaga posamezen prijavitelj, ni omejeno, vendar se mora vsaka vloga (projekt) nanašati izključno na en spomenik. Prijavitelj za posamezni spomenik lahko predloži le eno vlogo na sklop 1 ali eno vlogo na sklop 2.**

**20. 01. 2021**

*Naprošam vas še za naslednjo informacijo. Vzdrževalna dela na spomeniku padlim borcem so predvidena v okviru projekta obnove trga, ki ne more biti predmet razpisa. Tudi v proračunu občine in načrtu razvojnih programov, v dokumentu identifikacije investicijskega projekta in v projektu za izvedbo so vzdrževalna dela predvidena v sklopu obnove trga.*

*Ali bi morala občina ob prijavi predložiti dokument identifikacije investicijskega projekta samo za vzdrževalna (restavratorska) dela na spomeniku, ki bodo predmet prijave na razpis ali lahko predloži DIIP obnove trga, v katerem je obdelano tudi to območje.*

**DIIP je lahko narejen za celotno investicijo (obnovo trga).**

*Nadalje bi vas prosila še za informacijo ali mora biti v načrtu razvojnih programov oz. v proračunu ta projekt posebej prikazan ( s svojo šifro) ali se lahko prikaže v obstoječi postavki, v kateri ima občina za restavratorska dela sredstva zagotovljena (obnova trga, ki sicer ne bo predmet prijave)?*

**Da, lahko. V tem primeru se priloži tudi obrazec »Izjava o uskladitvi načrta razvojnih programov« (saj podatki še ne bodo usklajeni).**

**Glede na to, da gre v vašem primeru najbrž za konservatorska restavratorska dela na kipu po Katalogu koserv-res.del ZVKDS, se posvetujte z ZVKDS, ali so dela taka, ki bi jih lahko uvrstili v sklop 2. V tem primeru ni potrebno prilagati DIIP in ne proračuna oz. NRP.**

*V Pogojih za sklop 2 je v 2. točki zahteva po potrdilu o lastništvu. Ali je potrebno tako potrdilo tudi za posamezni del opreme kulturnega spomenika (npr. oltarna oprema, pohištvo, slike na platnu..), ali zadošča podatek o lastniku iz zemljiške knjige. Če je potrebno, kdo ga izda?*

**NE. Lastništvo je vezano na spomenik, zadošča podatek iz Zemljiške knjige.**

*V Pogojih za sklop 2 je v 4. točki navedeno, da mora imeti prijavitelj zaprto finančno konstrukcijo  z upoštevanjem pričakovanih sredstev iz naslova razpisa. Ali v primeru, da prijavitelj zaprosi za 100% financiranje iz razpisa to pomeni, da mu torej ni potrebno zagotavljati sredstev, ker jih v celoti pričakuje iz razpisa?*

**Pri sklopu 2 ni zahtevano sofinanciranje lastnika, kljub temu pa lahko lastnik pristopi k sofinanciranju projekta tudi z lastnimi sredstvi in s tem pridobi kakšno točko pri ocenjevanju projekta (glej kriterije in merila izbora)**

*Kdaj prijavitelj dobi nakazana sredstva s strani MK, da lahko z njimi plača izvedena dela.*

**Izplačilo se izvrši skladno z Zakonom o izvrševanju proračunov Republike Slovenije za leti 2021 in 2022 (Uradni list RS, št.** [174/20](http://www.uradni-list.si/1/objava.jsp?sop=2020-01-3088) **- ZIPRS2122). Skladno z 32. členom ZIPRS2122 je za plačilo pogodbenih obveznosti plačilni rok 30. dan po prejemu popolne dokumentacije, ki je podlaga za izplačilo (zahtevek za izplačilo in od skrbnikov pogodbe in odgovornega konservatorja potrjeni računi/situacije s priloženo specifikacijo opravljenih del). Način plačila je opisan tudi v 5. členu vzorca pogodbe, ki je sestavni del prijavnega obrazca. Prijavitelj si mora vsa določila pogodbe pred oddajo prijave pogledati in to v obrazcu prijave potrditi.**

*Ali je, če je prijaviteljeva vloga izbrana, 100% garantirano, da dobi sredstva za plačilo izvajalca (da ni možno, da v primeru izpada izplačila s stani MK pade breme plačila na lastnika)?*

**V primeru izbora ministrstvo odobri 100% višino zaprošenih sredstev, vendar si pridržuje pravico, da odobrenim projektom zniža predlagani delež sofinanciranja oz. ne sklene pogodbe s prijaviteljem, če se v času od oddaje vloge do sklenitve pogodbe spremenijo pogoji, na osnovi katerih je bil projekt izbran za sofinanciranje (npr. rebalans proračuna - sredstva proračuna, namenjena kulturi, se znižajo, ipd.). Takrat ima prijavitelj možnost, da odstopi od projekta, ali pa zagotovi sam manjkajoča sredstva.**

*Občina pripravlja dokumentacijo na objavljen Javni razpis za izbor kulturnih projektov na področju  nepremične kulturne dediščine....(oznaka javnega razpisa: JPR2-SPV-2021-22) in nas zanima ali lahko vse upravičene stroške prenesemo v leto 2022, tako, da bi zahtevek dali šele v letu 2022, v letu 2021 pa upravičenih stroškov ne planiramo, zato zahtevka ne bi vlagali ter ali  za dokazilo, kjer se zahteva grafični prikaz predlaganih posegov, lahko predložimo konservatorski načrt?*

**DA. Vse upravičene stroške lahko prenesete v leto 2022.  Lahko priložite tudi konservatorski načrt, če je iz njega jasno razvidno, kaj se predmet prijave na razpis.**

*Potem lahko ob vlogi damo izjavo, da bomo ob oddaji zahtevka (se pravi v letu 2022) imeli tudi usklajen NRP in to zadostuje, glede na to, da v letu 2021 ne bomo vlagali zahtevka v NRP 2022, ki ga bomo priložili kot dokazilo ob oddaji zahtevka, pa bodo tako vidni neupravičeni stroški iz
leta 2021?*

**Da, priložite izjavo o uskladitvi NRP.**

*Zanima nas naslednje:*

*1. Glede na to, da je razpis odprt le mesec dni in je v tem obdobju praktično nemogoče pridobiti gradbeno dovoljenje nas zanima ali se lahko gradbeno dovoljenje priloži naknadno torej pred začetkom izvajanja del.*

**Žal ne. Dopolnjevanje bo sicer mogoče, vendar mora imeti gradbeno dovoljenje datum do razpisnega roka (9.2.2021).**

*2. Eden izmed objektov (kulturna dediščina) je že upravičen do sofinanciranja na razpisu za celovito energetsko prenovo s strani Ministrstva X. Zanima nas ali lahko isti objekt prijavimo na vaš javni razpis (Javni razpis za izbor kulturnih projektov na področju nepremične kulturne dediščine) pri čemer bi na vašem razpisu prijavili le stroške, ki so na razpisu Y definirani kot neupravičeni stroški in tako niso predmet sofinanciranja s strani Ministrstva X.*

**Da.**

*Vezano na Spomeniško - varstveni projektni razpis (JPR2-SVP-2021-22) se na vas obračamo z vprašanjem vezanim na pogoj – prijavitelj je lahko le (so)lastnik, njegov pooblaščenec ali upravljavec kulturnega spomenika z ustreznim dokazilom. Ker občina ni lastnica objekta, s katerim bi se prijavili na razpis, nas zanima ali je dovolj kot dokazilo o upravljanju najemna pogodba. V primeru, da je dovolj najemna pogodba, ali mora biti vknjižena v Zemljiško knjigo? V primeru, da to ne šteje kot zadostno dokazilo, ali je potrebna vknjižena služnost oz. kaj se šteje pod dokazilo?*

**Najemna pogodba ni dovolj. Potrebujete pogodbo o upravljanju ali pa pooblastilo lastnika za prijavo. Pogoj na razpisu je, da je prijavitelj – upravičenec do sredstev razpisa lahko (so)lastnik, njegov pooblaščenec ali upravljavec kulturnega spomenika z ustreznim dokazilom. Najlažje je, da občina od lastnika lahko pridobi pooblastilo, da se v njegovem imenu prijavi na razpis, sklene pogodbo v primeru izbora za financiranje ter izvede projekt.**

*Občina je lastnica kulturne dvorane, ki je spomenik lokalnega pomena. V objektu nameravamo izvesti pleskarska dela v celotni dvorani (pleskano ni bilo več kot 20 let) in zamenjavo dotrajanih podov. V objektu ja prav tako gledališki oder, ki je dotrajan, je pa edini kjer je možno v občini izvajati nastope. (imamo veliko društev, ki prirejajo razne predstave)  Zanima nas ali je možna obnova gledališkega odra in nakup oz. zamenjava zaves. V objektu samem so tudi dotrajane sanitarije, zanima nas ali je možna obnova. Nadalje nas zanima ali je upravičen strošek tudi zamenjava notranjih in zunanjih vrat, ki so prav tako dotrajana,  ali je možna samo obnova le teh.*

**V razpisu so navedeni upravičeni in neupravičeni stroški vzdrževalnih del, ki bi bila lahko predmet vaše prijave. Skladno s tem in s kulturnovarstvenimi pogoji ter pridobljenim kulturnovarstvenim soglasjem ZVKDS morate oblikovati prijavo na razpis. Iz vprašanja sicer ne moremo razbrati vseh specifičnih del, ki jih nameravate prijaviti, vsekakor pa od naštetega pride v poštev gradbeno obrtniška dela, kot so pleskanje, zamenjava podov ter tudi zamenjava notranjih ter zunanjih vrat, če je to skladno s konservatorskimi pogoji in konservatorskim soglasjem. Zamenjava zaves pa ni gradbeno obrtniško delo in ne sodi med upravičene stroške, prav tako ne sodijo med upravičene stroške morebitna inštalacijska vzdrževalna dela na gledališkem odru. Upravičeni stroški so namreč stroški obnovitvenih del za ohranjanje varovanih sestavin nepremičnih spomenikov in njihovih delov, skladnih s kulturnovarstvenimi pogoji.**

*Bo enak razpis objavljen tudi v letu 2022?*

**Podoben razpis bo objavljen konec leta 2022 oziroma v začetku leta 2023 za obdobje (so)financiranja 2023-2024.**

*Zanima me še glede strelovoda:*

*v mojem primeru bom zaprosil za sredstva iz sklopa I – za menjavo strehe na zelo velikem kozolcu. Menjava strehe spada med vzdrževalna dela. Ali neupravičeni stroški, ki so navedeni pod »Rekonstrukcijo« veljajo tudi za vzdrževalna dela?*

**Da.**

*Ali torej stroškov postavitve strelovoda ne smem uveljavljati? Kot rečeno, gre za visok objekt bolj na samem, relativno izpostavljen in tudi trenutno je na kozolcu strelovod starejšega datuma. Na kmetiji pa je v preteklosti že bil udar strele (v skedenj).*

**Stroški strelovoda žal niso upravičeni stroški.**

*Ali lahko X uveljavlja morebiti odobrena sredstva z vaše strani takoj po zaključku izvedbe projekta in sicer s končno obračunsko situacijo?*

**Odgovor: DA. Stroški so upravičeni, če bodo nastali od datuma oddaje vloge na javni razpis do roka za končanje projekta (skrajni rok 30.10.2022). Zahtevkov za izplačilo stroškov je lahko več, lahko pa je tudi en sam ob zaključku projekta s končno obračunsko situacijo.**

*To nas zanima namreč vezano na dvojno financiranje posameznih postavk, ki bodo predmet vloge in ki bi jih morda izvedli že pred samim zaključkom projekta in bodo tekoče financirane s strani dosedanjih virov in sicer Ministrstva za Y in lastni vir prijavitelj Z (na podlagi rednih mesečnih situacij). Prijavitelj Z namerava sicer uveljavljati odobrena sredstva čisto na koncu (končna obračunska situacija), saj bodo šele takrat izvedene vse postavke v celoti, ki bodo predmet naše vloge. Skladno z našo pogodbo z izvajalcem imamo do konca zadržanih 10% celotne vrednosti GOI del, kar je cca. 1.3 MIO in s finančnega vidika lahko to izvedemo na koncu.*

**Kar zadeva določilo o prepovedi dvojnega financiranja – paziti morate na to, da dvojno uveljavljane istih stroškov in izdatkov, ki so bili že povrnjeni iz kateregakoli drugega javnega vira, ni dovoljeno.**

*Koliko procentualno točk vlogi prinese celovita obnova spomenika?*

**10 %.**

*DDV se šteje kot upravičen strošek v primeru, da prijavitelj ni zavezanec za DDV. Zanima me, kaj to v mojem primeru pomeni. Sem fizična oseba in nisem zavezanec za DDV. Ali zgornje pomeni, da kot upravičen strošek lahko uveljavljam znesek DDV-ja, ki je na predračunu izvajalca?*

**DA. Lahko uveljavljate tudi DDV.**

*Ali se izplačilo morebitne odobrene subvencije zmanjša za akontacijo dohodnine in drugih dohodkov (25%).*

**Odgovor: NE. Dohodnina se skladno z 20. členom Zakona o dohodnini ne plača od subvencij, ki se v skladu s posebnimi predpisi izplačujejo iz proračuna za določene namene.**

*Konkreten – izmišljen primer:*

*Predračun znaša 20.000€ + DDV (22 %) – torej skupaj 24.400€. Na ta način lahko zaprosim za subvencijo v maksimalni višini 10.000 ali 12.200€.*

**Če se prijavljate na sklop 1, lahko zaprosite za nepovratna sredstva v višini 12.200 EUR. Svetujem vam, da si preberete razpisne kriterije in merila.**

*Če mi je subvencija odobrena – ali moram od tega potem plačati še akontacijo dohodnine v višini 25 % (3.050€) in dobim izplačano 9.150€.*

**Ne, dohodnina se skladno z 20. členom Zakona o dohodnini ne plača od subvencij, ki se v skladu s posebnimi predpisi izplačujejo iz proračuna za določene namene.**

**19. 01. 2021**

*Ali je potrebno predložiti DIIP, če se bo na razpis prijavilo javno podjetje v lasti občine? Prijavljali bi sklop 1 na Javni razpis za izbor kulturnih projektov na področju nepremične kulturne dediščine, ki jih bo v letih 2021–2022 sofinancirala Republika Slovenija (JPR2-SVP-2021-22)*

**Da. Uredba o enotni metodologiji za pripravo in obravnavo investicijske dokumentacije na področju javnih financ določa pripravo in obravnavo investicijske dokumentacije za vse investicijske projekte in druge ukrepe, ki se financirajo po predpisih, ki urejajo javne finance.**

**Ker gre za občinski kulturni spomenik, ki je dan v upravljanje javnemu podjetju, mora biti iz pogodbe v upravljanju razvidno, da lahko in v kakšni višini upravljavec izvaja investicijska dela. Investitor mora namreč imeti pravico graditi. Če upravljavec te pravice nima, mora projekt prijaviti občina.**

*Vezano na »Javni razpis za izbor kulturnih projektov na področju nepremične kulturne dediščine, ki jih bo v letih 2021–2022 sofinancirala Republika Slovenija (JPR2-SVP-2021-22)«, kateri je bil na spletni strani Ministrstva za kulturo objavljen dne 8.1.2021, vljudno prosimo za odgovor vezan na popis del, katerih izvedbo bi v konkretnem primeru želeli prijaviti na Sklop 2 omenjenega razpisa.*

*Glede na to, da je v okviru razpisnih zahtev navedeno, da »Prijavitelj mora priložiti PODROBEN POPIS DEL S KOLIČINAMI IN PREDRAČUNOM, datiran v letu 2020 ali 2021, ki ga pripravi projektant ali izvajalec, ne sme izdelati ZVKDS…«, nas zanima ali je lahko popis del (fotografsko, opisno in količinsko opredeljen) pripravljen s strani Restavratorskega centra ZVKDS kot strokovne institucije, predračun (ravno na osnovi izdelanega popisa) pa pridobljen s strani drugega ustreznega izvajalca.*

*Za vse potrebne posege se v objektu X poslužujemo namreč ravno strokovne pomoči ZVKDS, saj brez le-tega ne zmoremo pripravljati ustreznih popisov. Da bi popis izdelal izvajalec, ki morebiti sploh ne bo izbran, pa je prav tako težje pričakovati, zato sprašujemo ali je naveden postopek ustrezen (priprava popisa ZVKDS, predračun drug izbrani izvajalec).*

**Odgovor je DA.**

**18. 01. 2021**

*Zanima me, če pri tem razpisu pride v poštev tudi financiranje obnove fasade in dela strehe na nepremičnini v kraju X, ki si jo delimo štirje lastniki.*

*Hiša je pod spomeniškim varstvom in od našega zavoda za ohranjanje kulturne dediščine smo pridobili soglasje za obnovo. Ker pa je zadeva trajala kar dolgo časa (od poletja do skoraj konca lanskega leta), smo zamudili prijavo na razpis za subvencioniranje s strani Občine X za leto 2020.*

**Pri Zavodu za varstvo kulturne dediščine Slovenije (območna enota Y) preverite, če je objekt razglašen za kulturni spomenik. Če je, potem se lahko prijavite tudi za financiranje fasade in dela strehe.**

*Prijavili se bomo se na Sklop 2 - Restavratorska dela in imamo pripravljeno celotno dokumentacijo neuspele prijave iz leta 2019 (prijava ni bila upoštevana, ker smo zmotno prijavili dva projekta).*

*Zanima me, ali dokumentacija, predvsem Kulturnovarstveno soglasje velja, kljub temu, da mu je potekla veljavnost pred nekaj dnevi (KVS v priponki).*

**Potrebujete novo kulturnovarstveno soglasje na popis in predračun, datiran v letu 2020 oz. 2021.**

*1. Domačija, ki jo nameravamo obnoviti je sestavljena iz večjega števila poslopij in kot celota predstavlja en kulturni spomenik.  Ali lahko v obnovo, ki jo prijavimo na razpis vključimo celotno domačijo (več objektov) in kakšne imamo pri tem omejitve?*

**V prijavo lahko vključite obnovo vseh objektov, ki so navedeni v Odloku o razglasitvi za kulturni spomenik.**

*2. Ali za  prijavo na razpis zadošča projektantska ocena vrednosti predvidenih vzdrževalnih del v projektu ali je potrebno že vlogi na razpis priložiti 3 ponudbe?*

**Zadošča projektantska ocena vrednosti predvidenih vzdrževalnih del**

*3. Za izvedbo vseh predvidenih del v projektu je bila sestavljena finančna ocena, ki je vezana tudi na morebitna sredstva iz naslova razpisa. Zanima nas ali se sredstva, v kolikor projekt doseže ustrezno število točk, odobrijo v zaprošeni oziroma predvideni višini, ki izhaja iz finančne konstrukcije in ali obstaja možnost, da se sredstva sicer odobrijo, vendar v nižjem znesku, kot je bilo upoštevano pri izdelavi finančne konstrukcije?*

**Sredstva se odobri v višini zaprošene vrednosti. Ministrstvo pa si pridržuje pravico, da odobrenim projektom zniža predlagani delež sofinanciranja oz. ne sklene pogodbe s prijaviteljem, če se v času od oddaje vloge do sklenitve pogodbe spremenijo pogoji, na osnovi katerih je bil projekt izbran za sofinanciranje (npr. rebalans proračuna - sredstva proračuna, namenjena kulturi, se znižajo, ipd.). Takrat ima prijavitelj možnost, da odstopi od projekta, ali pa zagotovi sam manjkajoča sredstva.**

*4. Kako je z izvedbo projekta v slednjem primeru in sicer, ko znesek odobrenih sredstev iz razpisa ne ustreza višini, ki je bila predvidena v priloženi finančni konstrukciji?
- Ali je v takem primeru potrebno kljub temu izvesti celoten projekt, ki je predviden v prijavi na razpis ne glede na višino odobrenih sredstev?*

**Glej prejšnji odgovor.**

*- Ali se v primeru, ko je po razpisu dodeljen nižji znesek sredstev, njegova vrednost sorazmerno zmanjša za zmanjšani delež odobrenih sredstev, pri čemer ostane struktura finančne konstrukcije med lastnimi sredstvi in sredstvi razpisa enaka?*

**Glej prejšnji odgovor.**

*V zvezi z Javnim razpisom za izbor kulturnih projektov na področju nepremične kulturne dediščine, ki jih bo v letih 2021–2022 sofinancirala Republika Slovenija (JPR2-SVP-2021-22) vas naprošamo za naslednje informacije oz. pojasnilo. Občina je pridobila gradbeno dovoljenje za obnovo (rekonstrukcijo) trga v občinskem središču. Rekonstrukcija zajema delno znižanje nivoja, novo tlakovanje, gradnjo fontane, poenotenje podobe severnega in južnega dela trga, ki ju loči državna cesta.....*

*Trg oz. obravnavano območje se nahaja  znotraj naselbinskega spomenika, razglašenega z občinskim odlokom.  Območje trga torej samo po sebi ni posebej razglašeno za spomenik, je pa del naselbinskega spomenika.*

*Znotraj območja obdelave rekonstrukcije se nahaja tudi spomenik padlim borcem, ki je razglašen za kulturni (zgodovinski) spomenik. Na spomeniku so v sklopu rekonstrukcije predvidena vzdrževalna dela (zamenjava plošč, čiščenje, obnova zasaditve v vzhodnem delu spomenika...). Naloga je v zaključni fazi priprave projekta za izvedbo, sredstva so zagotovljena v proračunu občine za letošnje in prihodnje leto.*

*Naprošamo vas za pojasnilo ali je obnova trga lahko predmet razpisa in ali je v primeru, da obnova ne more biti predmet, lahko predmet prijave samo spomenik padlim borcem, ki je v delu območja obdelave.*

**Trg ne more biti predmet razpisa, spomenik padlim borcem, če je razglašen za kulturni spomenik, pa je lahko.**

*Smo delni upravljalec spomenika državnega pomena, ki je v solastništvu, in sicer v deležu 48 % občina, 52 % RS (Ministrstvo za X). Ali je spomenik, ob soglasju lastnikov, lahko upravičen do sredstev iz razpisa (JPR2-SVP-2021-22)?*

**Gre za objekt v večinski lasti države, zato ni predmet tega razpisa.**

*Na podlagi javnega razpisa, so upravičena vzdrževalna dela na gradbeno inženirskih objektih. Občina je lastnica lokalne ceste, ki v delu poteka znotraj spomenika državnega pomena. V tem delu je cesta potrebna obnove. Načrt zanjo je pripravil ZVKDS (ne gre za asfaltiranje, temveč za obnovo in zamenjavo obstoječega tlakovanja – konstrukcijskih elementov). Objekt je na podlagi Uredbe o razvrščanju objektov (Uradni list RS, št. 37/18) uvrščen v klasifikacijsko številko 21121.*

*Ali so stroški obnove tega dela ceste upravičen strošek na podlagi JPR2-SVP-2021-22?*

**Obnova ceste ne sodi med upravičene stroške tega razpisa.**

*Vezano na Spomeniško - varstveni projektni razpis (JPR2-SVP-2021-22) se na vas obračamo z vprašanjem vezanim na obnovitvena dela na mestnem stolpu – zvoniku. V sklopu projekta želimo opraviti vzdrževalna dela vezana tudi na statiko zvonika (za kar že pridobivamo gradbeno dovoljenje) ter dela, ki se nanašajo na obnovo mehanizma zvonov v Sloveniji in ure zvonika.*

*Ob obnovi zvonika je nujno potrebno obnoviti kulturno tehnično dediščino, ki jo predstavlja urni mehanizem povezan z zvonjenjem. Urni mehanizem so naredili uveljavljeni mojstri za izdelavo stolpnih ur.*

*Trenutno razmišljamo tudi o možnostih obnove zvona v Sloveniji. Ali so lahko ta dela upravičen strošek prijave?*

*Predvidevamo da gre v primeru obnove ure in mehanizma zvonjenja za prijavo na sklop 2. Drži? Zanima nas v katero rubriko izmed navedenih spadajo omenjena dela.*

*Če dela povezana s statiko prijavimo v sklop 1, preostala dela pa v sklop 2, ali morata biti posledično oddani dve prijavi?*

**Na oba sklopa se z istim kulturnim spomenikom ne morete prijaviti. Prijavitelj za posamezni spomenik lahko predloži le eno vlogo na sklop 1 ali eno vlogo na sklop 2. Urni mehanizem in obnovo zvona lahko vključite med »druga vzdrževalna dela na gradbeno inženirskih objektih in drugih gradbenih posegih«.**

*Občina se namerava prijaviti na Javni razpis za izbor kulturnih projektov na področju nepremične kulturne dediščine v letih 2021-2022 z rekonstrukcijo mostu na katerem je tudi dotrajan kip. Most je kulturni spomenik lokalnega pomena.*

*Prijavili bi se pod sklop 1 in nas zanima, če je obnova kipa tudi upravičen strošek, saj le v tem primeru zadostimo zaključeni celoti predmetnega projekta.*

**Da.**

**15. 01. 2021**

*Prijavitelj ima odobrena sredstva za sofinanciranje objekta, in sicer tako za gradbeno obrtniška dela kot tudi za restavratorska dela v določeni višini.*

*Glede na to, da stroški presegajo višino odobrenih sredstev, in sicer za del stroškov restavratorskih del, razmišlja, da bi to razliko prijavil na trenutni razpis MK pri sklopu 2 (stroški 100 enot, že odobrena sredstva v višini 60 enot, za manjko 40 enot bi kandidirali).*

*Ali je razmišljanje pravilno, ali so tukaj kakšne omejitve glede odstotka sofinanciranja, glede dvojnega sofinanciranja?*

**Da, pri sklopu 2 lahko kandidirajo za razliko.**

**14. 01. 2021**

*Občine imajo dejansko velike potrebe in interes na področju ohranjanja kulturne dediščine. Vezano na to nas dodatno zanima, ali pri sklopu 2 pride v poštev restavracija mavčnega odlitka in potem vlivanje v bron ter postavitev spomenika, ulitega v mavec, delo osebe X. Gre za delovno verzijo odlitka, katerega postavitev spomenika v kraju Y naj bi preprečila druga svetovna vojna (ocenjena vrednost stroška ok. 50.000 €)?*

**Projekt je vsekakor zanimiv in vreden podpore, vendar so skladno z razpisni pogoji in poglavje Konservatorsko-restavratorska dela po Katalogu konservatorsko-restavratorskih del na nepremičnih spomenikih in stavbni dediščini ZVKDS, ki opredeljuje upravičene stroške sklopa 2, v tem sklopu opravičeni le stroški restavriranja mavčnega modela. Odlitje nove skulpture v bronu pa predstavlja izdelavo nove umetnine na mestu, ki ni vezana na originalno substanco, zato ti stroški niso upravičeni za financiranje po tem razpisu.**

**Na razpis torej lahko prijavite projekt restavriranja mavčnega modela, ostalo - neupravičene stroške pa mora kriti občina. Upravičenost predlaganih posegov bo potrdil Restavratorski center Zavoda za varstvo kulturne dediščine Slovenije, s podpisom Potrdila ZVKDS in predračuna s popisom del, ki ju morate pripeti k vlogi.**

*Glede na Javni razpis za izbor kulturnih projektov na področju nepremične kulturne dediščine, ki jih bo v letih 2021-2022 sofinancirala Republika Slovenija me zanima ali je potrebno oddati tudi DIIP za sklop 2?*

**Ne, za sklop 2 ni potrebno izdelati DIIP.**

*Občina namerava oddati prijavo za sofinanciranje v okviru Sklopa 1. Točka 7 razpisne dokumentacije govori, da je vrednost projekta enaka vrednosti upravičenih stroškov, v nadaljevanju iste točke (str. 4) pa so definirani upravičeni stroški. Ob tem se nam zastavlja naslednja dilema: projekt (PZI) je izdelan za izvedbo vseh potrebnih obnovitvenih del, ki vključujejo tako upravičene kot neupravičene stroške. Občina ga v svojih dokumentih (proračunu, NRP, projektni in investicijski dokumentaciji) vodi kot en celovit projekt, glede na to, da je potrebno izvesti vsa dela po projektu in ga ni mogoče deliti skladno z zahtevo. Na kakšen način torej zagotoviti izpolnjevanje zahteve, da je vrednost projekta  enaka vrednosti upravičenih stroškov?*

**Vrednost projekta, ki ga prijavljate na razpis, je vrednost upravičenih stroškov. Ne sme vsebovati neupravičenih stroškov, tudi sofinancerski delež se izračuna od upravičenih stroškov prijavljenega projekta. Projektna in investicijska dokumentacija je seveda izdelana za celovito investicijo (prav tako so v proračunu (in NRP) navedeni celotni viri (tudi za neupravičene stroške po tem razpisu). V vašem primeru boste iz PZI - popisa del, ki je narejen za celoto, označili postavke, ki so neupravičeni stroški po tem razpisu, in jih odšteli od celotne vrednosti investicije.**

*Pri načrtovanju in izvedbi projekta bodo nujno potrebni tudi drugi stroški, npr: stroški izvedbe strokovnega gradbenega nadzora, projektantski nadzor, projektna dokumentacija itd? V razpisni dokumentaciji navedeno sicer ni napisano med neupravičenimi stroški, prav tako pa tudi ni eksplicitno navedeno med neupravičenimi stroški (kot velja za sklop 2). Ali se tovrstni stroški (ki so po zakonodaji nujno potrebni) vključijo v projekt in kako?*

**Ne, to niso upravičeni stroški razpisa. V besedilu javnega razpisa je pri sklopu 1 navedeno:**

**»Med upravičene stroške NE SODIJO:**

* **Dela v objektu: izvedba lahkih nenosilnih sten in ostalih novo vgrajenih konstrukcijskih elementov (tudi dvigal ipd.), ki niso vgrajeni v smislu zagotavljanja ohranjanja spomeniškovarstvene substance.**
* **Dela na ovoju objekta in zasteklitve:  gradnja strešnih oken in izvedba frčad med nosilnimi konstrukcijskimi elementi, zasteklitev lož, balkonov in zunanjih stopnišč, namestitev senčil ter nepohodnega konzolnega nadstreška nad vhodom.**
* **Inštalacijska vzdrževalna dela: popravilo ali zamenjava električnih in telekomunikacijskih vodov in napeljav in strelovodne zaščite ter vodovoda, kanalizacije, strojne opreme in dimovodnih naprav, tudi popravilo ali zamenjava priključkov.**
* **Namestitev naprav in inštalacij v, na in ob objektu: namestitev novih naprav in z njimi povezanih napeljav za ogrevanje, hlajenje, prezračevanje, pripravo tople vode in razsvetljavo, tudi za izkoriščanje obnovljivih virov energije, namestitev novih električnih in telekomunikacijskih napeljav in strelovodne zaščite ter vodovoda, kanalizacije in strojne opreme za delovanje objekta, namestitev dimniških tuljav.**
* **Dela v zvezi z zunanjo ureditvijo ob objektu: izvedba gradbenih in drugih del za izvedbo novih parkirišč, novimi dovozi oziroma dostopi in drugo opremo, npr. zapornice, terase na zemljišču, ter izvedba nakladalnih ramp, klančin, dostopov in drugih zunanjih ureditev za dostop, razen tistih, ki so namenjeni neovirani rabi objekta; razen tisti del, ki so namenjena zaščiti pred hidrološkimi vplivi (npr. drenaža, odvodnjavanje..)**
* **Drugo: notranja oprema, arheološke raziskave, izdelava projektne, investicijske in druge dokumentacije ter konservatorskih načrtov, nadzor.«**

*Na javni razpis predvidevamo prijaviti pod sklop 2) zasaditev novih oz. nadomestnih dreves v parku, ki je opredeljen kot kulturni spomenik (ta strošek je naveden v katalogu konservatorskih del).*

*Zanima nas, kaj vse moramo priložiti k prijavnemu obrazcu (dostopa do spletne strani si še nismo uredili).*

*Kolikor razumemo navodila iz javnega razpis, za sklop 2) ni treba priložiti investicijske dokumentacije, odloka o proračunu, NRP, obrazca 3. Kaj se priloži glede zaprtja finančne konstrukcije v tem primeru?*

*Treba pa priložiti potrdilo ZVKDS in izjavo.*

*Ali treba k vlogi priložiti tudi predračun za planirana dela? Neke projektne dokumentacije za ta dela verjetno ne potrebujemo.*

**Žal zasaditev dreves v parku ne sodi niti pod sklop 1 niti pod sklop 2 (pri sklopu 2 pride v poštev le poglavje Konservatorsko-restavratorska dela Kataloga konservatorsko-restavratorskih del na nepremičnih spomenikih in stavbni dediščini in ne poglavje Obnova vrtne arhitekture - priponka).**

**Razmišljamo, da bi pri naslednjem razpisu razširili upravičenost stroškov tudi za tovrstna dela.**

*Ali se projekti, ki so predvideni za izpeljavo v letih 2021 in 2022 na objektih:*

*- X: (celovita obnova objekta za vzpostavitev muzeja – dokončanje del (2021))  in*

*- Y: (celovita obnova objekta za razstavno in večnamensko rabo (2021-2022); torej rekonstrukcija (statična sanacija objekta)  in vzdrževalna dela v objektu in na ovoju objekta ter zasteklitve. Pri obnovi originalnih elementov stavbnega pohištva bodo ti obnovljeni konservatorsko.*

*- Z: restavriranje in rekonstrukcija celotne razsvetljave (2021);*

*lahko prijavljajo in so upravičeni do razpisanih sredstev?*

**Odgovor: Žal ne. Predmet razpisa niso nepremičnine znotraj naselbinskih, krajinskih in arheoloških spomenikov, ki same niso razglašene za spomenik.**

**Enota dediščine A je razglašena za kulturni spomenik. Posamezne nepremičnine pa v Odloku o razglasitvi  niso navedene niti niso samostojno razglašene za kulturni spomenik. Samostojno je razglašen le objekt B. Navedeni objekt je lahko predmet tega razpisa.**

**Posegi, ki se izvajajo na parcelah, ki so v lasti RS, niso predmet tega razpisa in se izvajajo skladno z letnimi programi pristojnih ministrstev.**

*Imamo naslednja vprašanja:*

1. *V sklopu 1 med upravičene stroške pri vzdrževanih delih – dela v objektu navajate: »… popravilo ali zamenjava ometov in poda, …«. Ali se pod popravilo ali zamenjava ometov in poda smatra vsak element posebej, in sicer popravilo ali zamenjava ometov ter posebej popravilo ali zamenjava podov? Zanima nas tudi kaj se smatra za zamenjavo podov, je to zgolj zaključni, torej finalni pod ali tudi ostali sestavni deli celotnega tlaka.*

**Vrsta vzdrževalnih del, ki jih opredeljuje Uredba je takšna, da ta dela ne vplivajo na t.i. bistvene zahteve, ki jih mora po Gradbenem zakonu vsak objekt izpolnjevati.  Vzdrževalna dela za zamenjavo podov se smatrajo vsi sestavni deli tlaka, ne zgolj zaključni, razen nosilne konstrukcije stropa, če bi le to spreminjali.**

1. *Katera dela se razumejo pod izvedbo drenaže: izkop, izdelava podlage za hidroizolacijo, hidroizolacija, zaščita hidroizolacije, podlaga za drenažo, drenažna cev, zasip, utrjevanje zasipa ipd. ter izdelava/popravilo tlaka?*

**Pod izvedbo drenaže se štejejo vsa potrebna dela okoli objekta zato, da ga zaščitimo pred negativnimi vplivi meteorne vode. Vključno s popravilom tlaka, če je to potrebno zaradi prej omenjenih del.**

1. *Ali je z odvodnjavanjem mišljeno popravilo ali zamenjava žlebov – horizontalno in vertikalno odvodnjavanje? Ali je izdelava peskolovov in priključkov na javno kanalizacijo upravičen strošek?*

**Da, z odvodnjavanjem je mišljeno popravilo vse sestavnih delov odvodnjavanja, vključno s peskolovi in priključki na javno kanalizacijo.**

*Zanima me, ali v okviru sklopa 2 v razpisu med predmete upravičene do (so)financiranja  spadajo slike na platnu (z okvirji) in pa leseni oltarji (oziroma pohištvo), ki so del evidentiranega inventarja spomenika lokalnega pomena?*

**Da, gre za dela po Katalogu konservatorsko-restavratorskih del na nepremičnih spomenikih in stavbni dediščini, poglavje Konservatorsko-restavratorska dela. Vsekakor pa bo upravičenost vseh predlaganih posegov potrdil Restavratorski center Zavoda za varstvo kulturne dediščine Slovenije, s podpisom Potrdila ZVKDS in predračuna s popisom del, ki ju morate pripeti k vlogi.**

*Kolikšen % lastnih sredstev se priporoča za večjo verjetnost izbire in v katerih primerih je pričakovati 100% financiranje (velika ogroženost?).*

**Odgovor: Na to vprašanje vam ne moremo odgovoriti.**

**13. 01. 2021**

*V razpisni dokumentaciji zadevnega javnega razpisa je navedeno, da je potrebno v primeru več solastnikov objekta, priložiti soglasje le teh – izjavo solastnikov pripravimo sami, ali je potrebno le tega overiti?*

**Soglasja podpišejo solastniki. Ni jih potrebno notarsko overiti.**

*Prijavitelj ni upravljalec – ali je v tem primeru potrebno priložiti dokazilo o upravljanju?*

Samo če je prijavitelj upravljavec, se priloži dokazilo o upravljanju. Če ni, so opcije: **lastnik, solastnik (priloži soglasje solastnikov), pooblaščenec (priloži pooblastilo).**

*Zanima me glede trajanja in celovitosti projekta. V mojem primeru sem zaradi omejenih finančnih sredstev in z motivom izključno ohranjanje kulturne dediščine (ekonomsko mi kozolec ne koristi), projekt obnove kozolca, ki sem ga podedoval, zaradi finančnih zmožnosti razdeli na več faz, glede na nujnost izvedbe. V lanskem letu smo s pridobljenim kulturnovarstvenim soglasjem obnovili vse temelje ter doštukali (zamenjali) dele nekaterih povsem dotrajanih stebrov. Naslednji nujen poseg je streha, ki je dotrajana in že pušča. Za sofinanciranje menjave strehe se bom prijavil na ta razpis.*

*Ali torej v mojem primeru v sklopu »Trajanje in celovitost projekta« izberem, da »s predlaganimi posegi celovita obnova spomenika do konca leta 2022 še ne bo zaključena?*

**Da, izberete opcijo »s predlaganimi posegi celovita obnova spomenika še ne bo zaključena«.**

*Ali bo na osnovi tega imel manj možnosti za uspeh na razpisu – so vloge, kjer se projekt v celoti zaključi, bolje točkovane.*

**Da, bolje so točkovane, vendar bodo pri morebitni prijavi na naslednji tovrstni razpis izločene iz obravnave (ne smejo se prijaviti na naslednji razpis 2023-2024).**

*V zvezi z javnim razpisom za izbor kulturnih projektov na področju nepremične kulturne dediščine nas glede statusa kulturnega spomenika zanima, ali lahko prijavimo objekt, ki ima status kulturnega spomenika lokalnega pomena? V razpisni dokumentaciji je kot pogoj namreč navedeno le, da gre za  enoto kulturne dediščine,  ki je razglašena za* ***spomenik****. Ni pa posebej opredeljejo kakšen.*

**DA. Lahko prijavite spomenik lokalnega pomena.**

*Pri izpolnjevanju vloge za javni razpis za izbor kulturnih projektov na področju nepremične kulturne dediščine me zanima, kakšen vnos se pričakuje v sklopu »Projektna dokumentacija in gradbeno dovoljenje«, podsklop »Grafični prikaz gradbenih posegov«. Gradbeno dovoljenje za menjavo strehe v mojem primeru ni potrebno. Načrta za kozolec oz. skice nimam.*

*Je dovolj, da  se posegi označijo na fotografiji kozolca (kolikor je pač iz tal možno slikati streho). Lahko sam narišem zelo preprosto skico, v skladu s svojimi zelo omejenimi risarskimi spodobnostmi in tam označim?*

**Da. Kadar za predvideni poseg ni predpisano gradbeno dovoljenje, prijavitelj priloži grafični prikaz izdelan v obliki idejne zasnove – načrta oz. skice, ki jo lahko nariše sam, iz katere je razvidno/označeno, na katerih delih objekta in v kakšnem obsegu bodo predvideni posegi izvedeni.**

*Občina X se želi prijaviti na razpis: Javni razpis za izbor kulturnih projektov na področju nepremične kulturne dediščine. Zanima nas, ali lahko Občina X s soglasjem lastnika spomenika obnovi spomenik na lastne stroške (proračun občine)? Ter ali lahko Občina s pooblastilom lastnika uredi celotno dokumentacijo (prijava, izvedba, poročilo)?*

**DA. Pogoj na razpisu je, da je prijavitelj – upravičenec do sredstev razpisa lahko (so)lastnik, njegov pooblaščenec ali upravljavec kulturnega spomenika z ustreznim dokazilom. Občina od lastnika lahko pridobi pooblastilo, da se v njegovem imenu prijavi na razpis, sklene pogodbo v primeru izbora za financiranje ter izvede projekt.**

*Prijavitelj X ima izdelana dva konservatorsko-restavratorska načrta in sicer za objekt X in za objekt Y.*

1. *Z GOI deli za objekt Y smo sicer ravno pričeli in naše vprašanje vezano na upravičenost stroškov je, če lahko oddamo vlogo, ker se konservatorsko-restavratorska dela še niso začela?*

**Odgovor: DA**

1. *Glede na to, da za objekt X še nimamo zagotovljenih popolnoma vseh sredstev nas zanima, če lahko izvajamo dela po fazah in izvedemo ter uveljavljamo samo en del. Namreč del prenove smo že izvedli leta 2019, del bi sedaj, en del bi pa še ostal do zagotovitve vseh sredstev. Vsak del ja zase zaključena celota.*

**Odgovor: DA**

1. *Ali za isti projekt lahko vložimo obe vlogi, tako za 1. kot tudi za 2. sklop?*

**Odgovor: Za posamezni spomenik lahko vložite le eno vlogo - ali na sklop 1 ali na sklop 2.**

*Prijavitelj X ima namreč pripravljen projekt rekonstrukcije objekta, ki ga bo obnovil in v njem naredil Y. Objekt je zavarovan kulturni spomenik.  Prijavitelj ima tudi že pridobljeno gradbeno dovoljenje, vsa soglasja s strani ZVKDS. Vem, da celotni projekt verjetno ne sodi v sofinanciranje, ampak verjetno pa mogoče le osnovni del obnove (nova kritina, menjava posameznih nosilnih stebrov, dvig objekta zaradi poplavne ogroženosti).*

**Iz grobega opisa je mogoče razbrati, da bo projekt rekonstrukcije obnovljen tudi z gradbenimi deli, ki jih uvrščamo med vzdrževalna dela, zato ni razloga, da ta dela ne bi bila po razpisu upravičena do sofinanciranja. Zaradi zagotavljanja preglednosti del, ki jih bo ministrstvo sofinanciralo, pa naj bo iz  prijave jasno razvidno, za katera dela gre. Skladno s 6. točko 8. poglavja Besedila razpisa: mora prijavitelj predložiti poenostavljeno projektno dokumentacijo v obliki grafičnega prikaza predlaganih posegov (načrt oz. skica, iz katere je razvidno, na katerih delih objekta bodo predvideni posegi izvedeni). Poenostavljena projektna dokumentacija naj vsebuje izključno tiste posege, ki se štejejo za upravičen strošek po tem razpisu. Prav tako naj bo narejen tudi popis gradbeno obrtniških izključno za dela, ki se štejejo za upravičen strošek.**

**12. 01. 2021**

*V razpisu piše, da je projekt subvencioniran do 50 % (oz. do 100%) celotne vrednosti upravičenih stroškov. Zanima me ali so slučajno kakšni dodatni pogoji za takšen % sofinanciranja ali je investicija avtomatsko sofinancirana maksimalno koliko je mogoče, glede na vrednost investicije?*

## Višina in delež sofinanciranja projekta je odvisen od sklopa prijave.

**Sklop 1: ministrstvo sofinancira posamezen odobreni projekt iz sklopa 1 do 50 % celotne vrednosti upravičenih stroškov, vendar v obeh letih skupaj največ 200.000 EUR.**

**Sklop 2: ministrstvo sofinancira posamezen odobreni projekt iz sklopa 2 do 100 % celotne vrednosti upravičenih stroškov, vendar v obeh letih skupaj največ 40.000,00 EUR.**

**Prijavljeni projekt mora imeti zaprto finančno konstrukcijo (glej pogoje razpisa).**

**Če prijavitelj prijavlja projekt na sklop 1, mora imeti zagotovljena sredstva v višini najmanj 50 % upravičenih stroškov predlaganih posegov. Če zagotovi prijavitelj več kot 50% lastnih sredstev, prejeme pri ocenjevanju dodatne točke (glej kriterije in merila za izbor projektov - Kriterij 3: zagotovljena lastna finančna sredstva prijavitelja projekta). Opozarjamo tudi na pogoj, da vrednost zaprošenih sredstev od Ministrstva za kulturo ne sme presegati 200.000 EUR za obe leti.**

**Če prijavitelj prijavlja projekt na sklop 2, lahko zaprosi Ministrstvo za kulturo za 100% financiranje projekta, vendar sredstva Ministrstva ne smejo presegati 40.000 EUR v obeh letih. Če prijavitelj prispeva za financiranje projekta tudi svoja lastna sredstva, lahko prejme dodatne točke pri ocenjevanju projekta. Več kot prijavitelj zagotavlja svojih sredstev, več točk prejme pri ocenjevanju (glej kriterije in merila za izbor projektov - Kriterij 3: zagotovljena lastna finančna sredstva prijavitelja projekta)**

**11. 01. 2021**

*V zvezi s spomeniškovarstvenim razpisom JPR2-SVP-2021-22 me zanima, ali je možna prijava, če gradbeno dovoljenje do prijavnega roka ne bo pridobljeno in ali je možno vlogo z gradbenim dovoljenjem dopolniti po prijavnem roku?*

**Žal ne. Dopolnjevanje vlog je sicer mogoče, vendar mora biti za predlagane posege pridobljeno gradbeno dovoljenje z datumom do 9.2.2021 (rok oddaje vloge na razpis).**

*Zasledila sem objavo javnega razpisa za izbor kulturnih projektov na področju nepremične kulturne dediščine, ki jih bo v letih 2021 in 2022 sofinancirala RS. Zanima nas, ali se lahko X, ki je upravljalec stavb v lasti Ministrstva za Y (celoten kompleks oz. stavbe so vpisane v register nepremičnin kulturne dediščine), prijavi na ta javni razpis, pod dela iz sklopa 1?*

**Spomeniki v lasti Republike Slovenije niso predmet tega razpisa.**

*Po preučitvi razpisne dokumentacije za Spomeniško-varstveni projektni razpis (oznaka JPR2-SVP-2021-22) se na Vas obračamo z vprašanjem glede izvajanja spomeniško-varstvenega projekta. Zanima nas obdobje upravičenosti stroškov (od kdaj lahko nastajajo upravičeni stroški), in sicer:*

* *ali lahko občina prijavi projekt, ki je že v teku (celovita energetska sanacija in rekonstrukcija objekta se je pričela v letu 2018 in bo predvidoma zaključena do konca leta 2021) ter če je pogoj, da so dela, ki predstavljajo upravičene stroške še v teku (ali je npr. že zaključena statična sanacija v okviru investicijskega projekta, ki je kot celota sicer še v teku, upravičen strošek)*
* *oziroma ali je razpis namenjen samo projektom, ki se še niso pričeli?*

**Pričetek projekta ni predpisan. V besedilu razpisa (poglavje Obdobje upravičenosti stroškov) pa je navedeno, da so stroški upravičeni, če bodo nastali od datuma oddaje vloge na javni razpis do roka za dokončanje projekta. Za priznanje upravičenosti stroškov morajo torej le ti nastati v obdobju od datuma oddaje vloge do 30.10.2022, izkazano pa mora biti tudi upoštevanje ostalih določil razpisa.**

*Radi bi obnovili poškodovano streho na objektu X in fasado na objektu Y. Oboje želimo urediti v letu 2021-2022. Moje vprašanje je: Ali spadata v ta razpis omenjeni cerkvi? Obe imata status: registrirana dediščina. Če spadata v ta razpis, prosim za pomoč in nasvet, ker bo elektronska prijava zame prevelik zalogaj.*

**Žal se s tema objektoma ne morete prijaviti na razpis. Kot pravilno ugotavljate, gre za objekta, ki sta kulturna dediščina, nimata pa statusa kulturnega spomenika. Pogoj tega razpisa je, da je enota kulturne dediščine, na kateri bodo izvedeni posegi, razglašena za spomenik.**

*V kolikor je možno, bi prosili za prijavni obrazec, vezano na to nas prav tako zanima, ali si mora vsak prijavitelj urediti svoj dostop do spletne aplikacije oz. se lahko mobilna identiteta smsPASS uredi tudi z enim oddaljenim dostopom?*

**Prijavni obrazec je na razpolago samo v elektronski obliki. Vsak prijavitelj si mora urediti svoj dostop do eJR. Lahko pa en prijavitelj odda za drugega z enakim dostopom, če priloži pooblastilo za zastopanje (Če zakoniti zastopnik prijavitelja določi pooblaščenca, ki ga zastopa pri oddaji vloge oziroma pri posameznih dejanjih, mora biti priloženo ustrezno pooblastilo za zastopanje zakonitega zastopnika.). Mogoči so trije dostopi: z uporabniškim imenom in geslom, s kvalificiranim digitalnim potrdilom ter z mobilno identiteto smsPASS (več na:** [**https://www.si-trust.gov.si/sl/si-pass/mobilna-identiteta/**](https://www.si-trust.gov.si/sl/si-pass/mobilna-identiteta/)**).**

*Ali se objekt, ki je bil razglašen za objekt javnega interesa za kulturo oz. javno kulturno infrastrukturo smatra kot spomenik?*

**Ne. Ali je vaš objekt razglašen za spomenik, kar je razpisni pogoj, lahko preverite v Registru nepremične kulturne dediščine na spletnem naslovu** <http://rkd.situla.org> **ali pa na območni enoti Zavoda za varstvo kulturne dediščine Slovenije.**